BBC news in Greek, 04-04-07\nΤα «μαθήματα» της Ρουάντα και του Ιράκ\nΙράκ: Κατακτητές εναντίον διπλής εξέγερσης\nΠροεδρικό «Όχι» στο σχέδιο Ανάν\nΥπέρ του σχεδίου το ΠΑΣΟΚ\nΜήνυμα Παρισίων προς ’γκυρα\nΠολύνεκρες συγκρούσεις στο Ιράκ\nΔυσμενείς εκτιμήσεις για την οικονομία\nΠρος το «Nαι» κλίνει ο ΔHΣY\nAντιπαράθεση για την οικονομία\nΕλεύθερος ο Μοτασάντεκ\nΤσέλσι - Μονακό στον ημιτελικό\nΜάχες σε πολλαπλά μέτωπα στο Ιράκ\nΠοινή κάθειρξης σε Ρώσο επιστήμονα\nΑνατροπή στη διοίκηση του Ευρωτούνελ\nΔιάψευση για την ανάπτυξη Αμερικανών στο Πακιστάν\nΤροχαία δυστυχήματα: η νέα μάστιγα\nΔέκα χρόνια από τη γενοκτονία στη Ρουάντα\nΑπτόητος δηλώνει ο Μπους\nΣτο Κατάρ μεταφέρθηκε ο Σαντάμ\nΠέμπτη 08 Απριλίου 2004 - 03:19 (Ώρα Λονδίνου)\nΣε διπλωματικό επεισόδιο μεταξύ Γαλλίας και Ρουάντας κατέληξαν οι επιμνημόσυνες τελετές για τα 800 χιλιάδες θύματα της γενοκτονίας στην αφρικανική χώρα, παρατηρεί η γαλλική Νουβέλ Ομπσερβατέρ (Nouvel Observateur).\nΌλα ξεκίνησαν, εξηγεί η εφημερίδα, όταν ο πρόεδρος της Ρουάντα, Πολ Καγκάμε, κατηγόρησε στην ομιλία του τη Γαλλία ότι «έχει την αναίδεια να στέλνει εκπρόσωπο στις τελετές, χωρίς να έχει απολογηθεί για το ρόλο της στην προ δεκαετίας γενοκτονία».\nΩς εκ τούτου, ο εκπρόσωπος της γαλλικής κυβέρνησης, Ρενό Μουσελιέ, αποχώρησε πριν την ολοκλήρωση των τελετών σε ένδειξη διαμαρτυρίας.\nΑναφερόμενη στο θέμα η Λε Μοντ (Le Monde) σημειώνει ότι το Βέλγιο και η Γαλλία συνέδραμαν σε στρατιωτικό επίπεδο τους θύτες της γενοκτονίας, Χούτου, ενώ η διεθνής κοινότητα δεν ενδιαφέρθηκε για τα τεκταινόμενα, καθώς η Ρουάντα δε συνιστούσε σημαντικό στρατιωτικό ή οικονομικό ενδιαφέρον για καμία χώρα.\n«Αυτά είναι τα γεγονότα, για τα οποία η Γαλλία ιδιαίτερα, φαίνεται απρόθυμη να αναλάβει την παραμικρή ευθύνη», προσθέτει η εφημερίδα.\nΗ Λε Μοντ διερωτάται κατά πόσο το πάθημα της Ρουάντα έγινε μάθημα για τη διεθνή κοινότητα.\n«Αναμφίβολα», γράφει η εφημερίδα, «οι επεμβάσεις στα Βαλκάνια και η ανάπτυξη γαλλικών στρατευμάτων στη Λαϊκή Δημοκρατία του Κονγκό και την Ακτή Ελεφαντοστού προέκυψαν κατά ένα μέρος και από την εμπειρία της Ρουάντα».\n»Από την άλλη πλευρά όμως», προστίθεται, «η συνεχιζόμενη τραγωδία στο Σουδάν και η αδράνεια της Δύσης δείχνει ότι το μάθημα δεν έχει γίνει συνείδηση».\nΑπαισιόδοξη για τις μελλοντικές εξελίξεις στο Ιράκ εμφανίζεται η Ελ Μούντο (El Mundo) στην Ισπανία.\nΗ εφημερίδα υποστηρίζει ότι το ενδεχόμενο ενός ψηφίσματος των Ηνωμένων Εθνών για το Ιράκ είναι εξαιρετικά απίθανο.\nΌπως προστίθεται, εξάλλου, οποιαδήποτε ξένη στρατιωτική δύναμη, ακόμα και υπό την αιγίδα του ΟΗΕ θα εκλαμβάνεται από τους Ιρακινούς ως δύναμη κατοχής που πρέπει να πολεμηθεί.\n«Στο Ιράκ», καταλήγει το άρθρο της ισπανικής εφημερίδας, «ίσως δεν έχουμε δει ακόμα τα χειρότερα».\nΣτο ίδιο πνεύμα, σχετικά με την αποκατάσταση της τάξης στη μεσανατολική χώρα, κινείται και η Ντερ Σταντάρτ (Der Standard) στην Αυστρία.\nΗ εφημερίδα αναγνωρίζει ότι οι Ιρακινοί μαχητές δεν είναι σε θέση να διώξουν τους ξένους στρατιώτες από τη χώρα, αλλά καθιστούν σχεδόν αδύνατη την ειρήνευση στο Ιράκ.\nΟ μεγαλύτερος φόβος στο βάθος του χρόνου υπό αυτές τις συνθήκες, γράφει η Σταντάρτ, είναι πλέον ο εμφύλιος πόλεμος.\nΑναφερόμενη στη χθεσινή επίθεση των Αμερικανών εναντίον τεμένους στη Φαλούτζα, η γερμανική Τάγκεσπίγκελ (Der Tagesspiegel) κάνει λόγο για «λάθος τακτικής», καθώς το μόνο αποτέλεσμα θα είναι η έξαψη του θυμού ακόμα και των ήπιων μουσουλμάνων.\nΗ Νουβέλ Ομπσερβατέρ επισημαίνει τον κίνδυνο γενικευμένης εξέγερσης των Σιιτών του Ιράκ, που θα καταστήσει ανεξέλεγκτη την κατάσταση για τις υπό αμερικανική διοίκηση αμερικανικές δυνάμεις.\nΣτην Ουγγαρία, η Μαγιάρ Χιρλάπ (Magyar Hirlap) εξετάζει το διαφαινόμενο μέλλον των μειονοτήτων στην Ευρώπη, σε σχέση με την επιθυμία της Βουδαπέστης να εξασφαλίσει μεγαλύτερη αυτονομία για τις ουγγρικές κοινότητες στις χώρες της ανατολικής Ευρώπης.\nΗ εφημερίδα εκτιμά ότι τα εκατομμύρια των μεταναστών που θα εκμεταλλευτούν τη διευρυμένη Ευρωπαϊκή Ένωση αναζητώντας καλύτερες συνθήκες διαβίωσης, θα οδηγήσουν την ευρωπαϊκή πολιτική στον τομέα προς την κατεύθυνση ενσωμάτωσης και όχι αυτονόμησης και διαχωρισμού των μειονοτήτων.\n«Οι ευρωπαϊκές διαθέσεις και πολιτικές», αναφέρει η εφημερίδα, «δε θα καθοριστούν από τους Σουηδούς της Φινλανδίας ή τους κατοίκους του νοτίου Τιρόλο στην Αυστρία, παρά από την ανάγκη αξιοποίησης και ομαλής απορρόφησης των εκατομμυρίων μελλοντικών μεταναστών».\nΤετάρτη 07 Απριλίου 2004 - 22:53 (Ώρα Λονδίνου)\nΜάχες σε δυο μέτωπα για τους Αμερικανούς στο Ιράκ\nΣτο Ιράκ τουλάχιστον 30 στρατιώτες των δυνάμεων κατοχής και περισσότεροι από 150 Ιρακινοί είναι ο μέχρι στιγμής απολογισμός των συγκρούσεων που συνεχίζονται για τέταρτη ημέρα με σφοδρότητα, μέσα και γύρω από πόλεις που έχουν μεταβληθεί σε πεδία μαχών.\nΕπίκεντρο των συγκρούσεων μεταξύ Αμερικανών και Σουνιτών στο κεντρικό Ιράκ είναι η πόλη της Φαλούτζα.\nΕκεί σύμφωνα με αυτόπτες μάρτυρες ένα μουσουλμανικό τέμενος γεμάτο πιστούς επλήγη με ρουκέτες και βόμβες από αμερικανικό μαχητικό ελικόπτερο, με αποτέλεσμα να βρουν το θάνατο 40 άτομα.\nΟ αριθμός των θυμάτων δεν έχει εξακριβωθεί αλλά ξένοι ανταποκριτές είδαν αυτοκίνητα να μεταφέρουν τις σορούς των νεκρών από το τζαμί.\nΤην είδηση επιβεβαίωσε αργότερα Αμερικανός αξιωματικός που ανέφερε επίσης ότι ένας πεζοναύτης μέλος ομάδας ελεύθερων σκοπευτών - σκοτώθηκε από πυρά ανταρτών κοντά στο τέμενος «Αμπντέλ Αζίζ Αλ Σαμαράι».\nΣτιγμιότυπο από την επιχείρηση περικύκλωσης της Φαλούτζα\n«Το τέμενος βομβαρδίστηκε από την αμερικανική αεροπορία επειδή είχαν περιχαρακωθεί σε αυτό 40 ένοπλοι, οι οποίοι σκοτώθηκαν όλοι», είπε ο αξιωματικός των ΗΠΑ.\nΤο Πεντάγωνο ανακοίνωσε αργά το βράδυ της Τετάρτης ότι πέντε Αμερικανοί βρήκαν το θάνατο στη Φαλούτζα, από πυρά ενόπλων που είχαν καταφύγει στο τέμενος.\nΜάχες μαίνονται και στην γειτονική πόλη Ραμάντι όπου χθες 12 Αμερικανοί πεζοναύτες σκοτώθηκαν στο πλέον πολύνεκρο για τις ΗΠΑ επεισόδιο μετά την πτώση του καθεστώτος του Σαντάμ Χουσεϊν.\nΤο αμερικανικό επιτελείο στο Ιράκ ανακοίνωσε το θάνατο κόμη δύο στρατιωτών κατά τη διάρκεια ξεχωριστών επιθέσεων στη Βαγδάτη και βορείως της πρωτεύουσας.\nΣτην πόλη Χαβίτζα, κοντά στο Κιρκούκ του βορείου Ιράκ μια διαδήλωση που γινόταν ενάντια στην αμερικανική επιχείρηση περικύκλωσης της Φαλούτζα πνίγηκε στο αίμα, καθώς 8 Ιρακινοί σκοτώθηκαν κατά την διάρκεια συγκρούσεων με τις αμερικανικές δυνάμεις.\nΣε χέρια Σιιτών ενόπλων η πόλη Κουτ\nΣτο νότιο Ιράκ ένας Νοτιοαφρικανός μισθοφόρος σκοτώθηκε στην Κουτ από πυρά Σιιτών, λένε πηγές των δυνάμεων κατοχής.\nΣιίτες μαχητές υποχρέωσαν σε υποχώρηση τα ουκρανικά στρατεύματα στην Κουτ\nΟυκρανοί στρατιώτες αποσύρθηκαν από την βάση τους στην πόλη, την οποία οι οπαδοί του Σιίτη κληρικού Μοκτάντα Σαντρ έχουν θέσει υπό τον έλεγχο τους.\nΣύμφωνα με ανταποκριτές ο επονομαζόμενος «Στρατός του Μεχντί» που αριθμεί 10 χιλιάδες μέλη φαίνεται ότι έχει υπό τον έλεγχό του την πόλη Κούφα και την ιερή σιιτική πόλη της Νατζάφ.\nΣτην άλλη ιερή πόλη των Σιιτών Καρμπάλα 8 άτομα σκοτώθηκαν κατά τη διάρκεια συγκρούσεων - μεταξύ αυτών και 5 Ιρανοί.\nΣτο μεταξύ ο μετριοπαθής ηγέτης των Σιιτών, Αλί Σιστανί, απηύθυνε μήνυμα για την ειρηνική διευθέτηση της κρίσης ώστε να αποφευχθεί το χάος και η περαιτέρω αιματοχυσία, όπως είπε.\nΤετάρτη 07 Απριλίου 2004 - 20:04 (Ώρα Λονδίνου)\nΈνα ξεκάθαρο «Όχι» στο σχέδιο Ανάν πρότεινε ο πρόεδρος της Κυπριακής Δημοκρατίας\nΑρνητικός απέναντι στο σχέδιο Ανάν για την πολιτική επανένωση της Κύπρου εμφανίστηκε ο πρόεδρος της Κυπριακής Δημοκρατίας, Τάσσος Παπαδόπουλος.\nΣυγκεκριμένα ο κ. Παπαδόπουλος κατά τη διάρκεια του διαγγέλματός του προς τον ελληνοκυπριακό λαό αναφέρθηκε στα προβλήματα λειτουργικότητας, νομιμότητας και βιωσιμότητας που κληρονομεί στην νέα Κύπρο το σχέδιο που προτείνει ο γενικός γραμματέας του ΟΗΕ.\nΣτην αρχή της ομιλίας του ο πρόεδρος της Κύπρου αναφέρθηκε στη διαδικασία των διακοινοτικών συνομιλιών, σημειώνοντας ότι κινήθηκε μέσα στα πλαίσια της λαϊκής εντολής που έχει και σε απόλυτη συνενόηση με τα μέλη του Εθνικού Συμβουλίου.\nΚαταφέρθηκε ενάντια στις μεθοδεύσεις του γενικού γραμματέα των Ηνωμένων Εθνών και του επιτελείου του στη Νέα Υόρκη - όταν και έγινε αποδεκτός ο ρόλος επιδιαιτησίας του - και στη Λουκέρνη - όταν έγιναν αποδεκτές 11 νέες τουρκικές απαιτήσεις που δεν περιλαμβάνονταν προηγουμένως στο σχέδιο επίλυσης, όπως είπε.\nΟ κ. Παπαδόπουλος στη Λουκέρνη, περιστοιχιζόμενος από το γγ του ΟΗΕ Κόφι Ανάν και τον αναπληρωτή του. Κιέραν Πρέντεργκαστ\n«Με βαθύτατη θλίψη διαπιστώνω... ότι το τελικό σχέδιο Ανάν δεν ικανοποιεί τους ελάχιστους στόχους που θέσαμε» υπογράμμισε ο πρόεδρος της Κύπρου.\n«Όσοι λένε ότι το τελικό σχέδιο Ανάν είναι αποτέλεσμα ελεύθερης βούλησης και διαπραγματεύσεων, δεν λένε την αλήθεια» σημείωσε.\nΚαι στη συνέχεια διαπίστωσε ότι η τουρκοκυπριακή κοινότητα αποκτά όλα τα βασικά δικαιώματα που επιζητούσε από την πρώτη ημέρα εφαρμογής της λύσης «24 ώρες μετά τη διεξαγωγή των δημοψηφισμάτων».\nΑντιθέτως - είπε ο κ. Παπαδόπουλος - η ικανοποίηση των δίκαιων αιτημάτων που υπέβαλε η ελληνοκυπριακή πλευρά μετατίθεται στο μεσοπρόθεσμο ή και μακροπρόθεσμο μέλλον.\n[Με το σχέδιο Ανάν] δεν ικανοποιούνται οι Κύπριοι, αλλά η επιδίωξη της Τουρκίας να ελέγχει και να κηδεμονεύει την Κύπρο\n«Ο στόχος της τουρκοκυπριακής πλευράς για δύο κράτη που θα ζουν χωριστά και δίπλα - δίπλα και θα συνεργάζονται στα πλαίσια μιας συνομοσπονδίας επιτυγχάνεται απόλυτα» υποστήριξε ο πρόεδρος Παπαδόπουλος, που χαρακτήρισε την πέμπτη εκδοχή του σχεδίου χειρότερη από τις προηγούμενες.\n«Μας ζητούν να ακολουθήσουμε τη μέση λύση και να δεχθούμε το σχέδιο όπως έχει... αλλά η μέση λύση δεν είναι να εξισωθεί ο νόμιμος ιδιοκτήτης με τον παράνομο εισβολέα» σημείωσε ο Κύπριος πρόεδρος.\n«Αλλά η λύση που προτείνεται με βάση το σχέδιο Ανάν δεν είναι μόνο άδικη αλλά και μη λειτουργική», είπε ο κ. Παπαδόπουλος.\nΠαραμένει αβέβαιο το κατά πόσο θα υπάρξει επικύρωση της συμφωνίας από την τουρκική Εθνοσυνέλευση, με συνέπεια να υπάρχει αβεβαιότητα για το μέλλον του κυπριακού κράτους, τόνισε ο Κύπριος πρόεδρος\n«Όχι στους κινδυνολόγους»\nΟ κ. Παπαδόπουλος επιχείρησε να αντικρούσει όσους προειδοποιούν ότι σε περίπτωση αρνητικής ψήφου στο δημοψήφισμα η Κύπρος απειλείται με διεθνή απομόνωση ενώ η τουρκοκυπριακή πλευρά θα επιβραβευθεί με αναγνώριση.\nΟ Κύπριος πρόεδρος επεσήμανε όιτ σε τέτοια περίπτωση δεν πρόκειται να ακολουθήσει η αναγνώριση του μορφώματος του κ. Ντενκτάς, τουλάχιστον από τα κράτη της Ευρωπαϊκής Ένωσης που έχουν υπογράψει τη συνθήκη προσχώρησης της Κύπρου στην κοινότητα.\nΗ ιστορία δεν τελειώνει την 1η Μαΐου. Θα συνεχίσουμε να αναλαμβάνουμε πρωτοβουλίες για λύση και να προωθούμε μέτρα στήριξης των συμπατριωτών μας Τουρκοκυπρίων\nΌσο για την ανησυχία ότι το Κυπριακό θα τεθεί στο περιθώριο, ο κ. Παπαδόπουλος είπε: «Είναι δογματισμός και υποδηλεί άγνοια των κανόνων της διεθνούς πολιτικής, η άποψη ότι αυτή θάναι η τελευταία πρωτοβουλία για λύση του Κυπριακού.»\nΑπευθυνόμενος στους Τουρκοκυπρίους ο πρόεδρος της Κυπριακής Δημοκρατίας υποσχέθηκε ότι το έμπρακτο ενδιαφέρον του γι' αυτούς θα συνεχιστεί.\nΕνώ ανέφερε ότι η Κύπρος ως μέλος της ΕΕ από την 1η Μαΐου θα υποστηρίξει την επιδίωξη της Τουρκίας για εξασφάλιση σύντομης ημερομηνίας έναρξης ενταξιακών διαπραγματεύσεων.\n«Είμαστε πάντα έτοιμοι για μετάλλαξη του Κυπριακού κράτους σε ομοσπονδία, διζωνική ομοσπονδία που θα εγγυάται τα ανθρώπινα δικαιώματα του κάθε κατοίκου» είπε ο κ. Παπαδόπουλος.\nΣτο τέλος της ομιλίας του ο πρόεδρος της Κύπρου τόνισε: «Οι κίνδυνοι από το "Ναι" είναι πολλοί μεγαλύτεροι και μη αναστρέψιμοι από τους κινδύνους από το "Όχι"».\n«Παρέλαβα κράτος διεθνώς αναγνωρισμένο και αντ΄αυτού δεν θα παραδώσω κοινότητα υπό την προστασία ξένου ηγεμόνα» είπε εμφανώς συγκινημένος ο κ. Παπαδόπουλος.\nστο διάγγελμά του ο πρόεδρος της Κυπριακής Δημοκρατίας\nΚαι καταφέρθηκε ενάντια στις μεθοδεύσεις του γενικού γραμματέα των Ηνωμένων Εθνών και του επιτελείου του στη Νέα Υόρκη και στη Λουκέρνη.\n«Με βαθύτατη θλίψη διαπιστώνω... ότι το τελικό σχέδιο Ανάν δεν ικανοποιεί τους ελάχιστους στόχους που θέσαμε» είπε ο πρόεδρος της Κύπρου.\nΚαι στη συνέχεια διεπίστωσε ότι η τουρκοκυπριακή κοινότητα αποκτά όλα τα βασικά δικαιώματα που επιζητούσε από την πρώτη ημέρα εφαρμογής της λύσης «24 ώρες μετά τη διεξαγωγή των δημοψηφισμάτων».\n«Ο στόχος της τουρκοκυπριακής πλευράς για δύο κράτη που θα ζουν χωριστά και δίπλα - δίπλα στα πλαίσια μιας συνομοσπονδίας επιτυγχάνεται απόλυτα» υποστήριξε ο πρόεδρος Παπαδόπουλος, που χαρακτήρισε την πέμπτη εκδοχή του σχεδίου χειρότερη από τις προηγούμενες.\nΟ Κύπριος πρόεδρος επεσήμανε σε τέτοια ότι ενδεχόμενο αναγνώρισης του μορφώματος του κ. Ντενκτάς δεν πρόκειται να ακολουθήσει, τουλάχιστον από τα κράτη της Ευρωπαϊκής Ένωσης που έχουν υπογράψει τη συνθήκη προσχώρησης της Κύπρου στην κοινότητα.\nΤετάρτη 07 Απριλίου 2004 - 16:40 (Ώρα Λονδίνου)\nΕπικρίσεις κατά της κυβέρνησης από το Γ. Παπανδρέου\nΤην υποστήριξη του ΠΑΣΟΚ στο σχέδιο του ΓΓ του ΟΗΕ Κόφι Ανάν για το Κυπριακό ανακοίνωσε ο πρόεδρος του Κινήματος Γιώργος Παπανδρέου.\nΣτη σχετική δήλωση προέβη ο κ. Παπανδρέου ύστερα από μακρά σύσκεψη, που έγινε υπό την προεδρία του και στην οποία πήραν μέρος ο πρώην πρωθυπουργός Κώστας Σημίτης, οι πρώην υπουργοί Εξωτερικών των κυβερνήσεων ΠΑΣΟΚ, οι πρώην Επίτροποι στην ΕΕ και τα μέλη του εκτελεστικού γραφείου.\nΑνακοινώνοντας το «Ναι» στο σχέδιο Ανάν, ο κ. Παπανδρέου δήλωσε ταυτόχρονα ότι το ΠΑΣΟΚ θα στηρίξει οποιαδήποτε απόφαση του κυπριακού ελληνισμού και θα σταθεί δίπλα για την αξιοποίηση όλων των θετικών στοιχείων ή την αντιμετώπιση όλων των δυσκολιών που μπορεί να προκύψουν.\nΟ πρόεδρος του ΠΑΣΟΚ ανέφερε ότι είναι χρέος του Κινήματος να γνωστοποιήσει τη θέση του καθώς εξελίσσονται οι διεργασίες στην Κύπρο, αλλά υπογράμμισε ότι δεν θέλει να υποδείξει λύση και κάλεσε όλους τους παράγοντες της διεθνούς κοινότητας να αφήσουν τους Κυπρίους ελεύθερους να αποφασίσουν για το μέλλον τους.\nΑνακοίνωσε επίσης τη συνέχιση των πρωτοβουλιών από την πλευρά του ΠΑΣΟΚ και ανέφερε ότι το Ευρωπαϊκό Σοσιαλιστικό Κόμμα θα συστήσει ειδική επιτροπή, στο πλαίσιο του Ευρωπαϊκού Κοινοβουλίου, η οποία θα παρακολουθεί την εφαρμογή του σχεδίου, εφόσον εγκριθεί ως λύση του Κυπριακού.\nΤέλος, ο κ. Παπανδρέου εξαπέλυσε σφοδρή επίθεση κατά της ελληνικής κυβέρνησης, την οποία κατηγόρησε ότι αποφεύγει να λάβει θέση, τροφοδοτώντας ένα κλίμα εθνικής ηττοπάθειας.\nΤετάρτη 07 Απριλίου 2004 - 19:14 (Ώρα Λονδίνου)\nΑρνητικός σε ενδεχόμενη έναρξη ενταξιακών διαπραγματεύσεων με την Τουρκία, ο Αλέν Ζιπέ\nΟ Γάλλος υπουργός Εξωτερικών, Μισέλ Μπαρνιέ, χαρακτήρισε την προοπτική ένταξης της Τουρκίας στην Ευρωπαϊκή Ένωση ως μακροπρόθεσμη, ενώ επανέλαβε ότι η χώρα του θα εξετάσει με «δικαιοσύνη, απαιτητικότητα και επαγρύπνηση» το θέμα αυτό.\nΜάλιστα ο επικεφαλής της γαλλικής διπλωματίας δεν δίστασε να αποκλείσει «υπό τις παρούσες συνθήκες» την ένταξη της Τουρκίας στην ΕΕ.\nΣτο ίδιο μήκος κύματος κινήθηκαν και οι δηλώσεις του Αλέν Ζιπέ, ηγέτη της συντηρητικής παράταξης του προέδρου Σιράκ, ο οποίος δήλωσε ότι το κόμμα του αντιτίθεται στο ενδεχόμενο έναρξης ενταξιακών διαπραγματεύσεων με την Τουρκία πριν το τέλος του χρόνου.\nΟ κ. Ζιπέ, που έχει χρηματίσει πρωθυπουργός και αποτελεί έναν εκ των στενών συμβούλων του κ. Σιράκ είπε ότι «χώρες που βρίσκονται στην περιφέρεια της κοινότητας των 25 κρατών μελών δεν μπορούν να ενταχθούν γιατί σε τέτοια περίπτωση η συνοχή της ΕΕ θα «αραίωνε».\n«Αδύνατη η ένταξη, προς το παρόν»\nΑπαντώντας σε ερώτηση βουλευτή της Εθνοσυνέλευσης, η οποία μεταδόθηκε από το τρίτο κανάλι της γαλλικής τηλεόρασης, ο κ. Μπαρνιέ επεσήμανε ότι «δεν μπορεί να μιλάμε, προς το παρόν, για την προσχώρηση της Τουρκίας στην Κοινότητα σε κοντινή ημερομηνία ή βραχυπρόθεσμα».\nΚαι πρόσθεσε: «Αυτοί που αναφέρονται σε παρόμοιο ενδεχόμενο δεν λένε την αλήθεια».\nΟ κ. Μπαρνιέ, που χρημάτισε επί σειράν ετών κοινοτικός επίτροπος, πρόσθεσε ότι το ζήτημα που εξετάζεται βραχυπρόθεσμα είναι η έκθεση που ετοιμάζει η Κομισιόν για την Τουρκία, την οποία και θα υποβάλει στα κράτη μέλη στα τέλη του 2004.\nΗ έκθεση αυτή θα αξιολογεί πως και πότε η ’γκυρα θα μπορεί να αρχίσει ενταξιακές διαπραγματεύσεις.\n«Όσον αφορά την κυβέρνηση της Γαλλίας, η συμπεριφορά μας θα εξακολουθήσει να είναι ακριβοδίκαιη, απαιτητική και επαγρυπνώσα, ώστε να διασφαλισθεί ότι η Ευρωπαϊκή Ένωση λειτουργεί με κράτη -μέλη που σέβονται όλα τα κριτήρια της ένταξής τους» είπε ο κ. Μπαρνιέ.\nTο ΠΓ του Δημοκρατικού Συναγερμού, σύμφωνα με πληροφορίες, τάσσεται υπέρ της αποδοχής του σχεδίου Aνάν για το Kυπριακό. Θετική εισήγηση από το Γλαύκο Kληρίδη.\nΤουρκία: Διττή ερμηνεία του σχεδίου Ανάν\nΗ στάση της Μόσχας στο Κυπριακό\nΔιεργασίες στη Λευκωσία για το δημοψήφισμα\nΠαπαδόπουλος με AKEΛ, ΔHKO, EΔEK\nΣταθμίζουν τα δεδομένα\nOι ζυμώσεις στην Kύπρο και την Eλλάδα εν όψει του δημοψηφίσματος επί του σχεδίου του ΓΓ του OHE για το Kυπριακό στις σελίδες του κυριακάτικου ελληνικού Tύπου.\nΚύπρος: Η μεγάλη απόφαση\nΚύπρος: «Το τελευταίο τείχος να πέσει»\nTο σχέδιο Aνάν «στο μικροσκόπιο»\nIκανοποίηση στον τουρκικό Tύπο\nAνάμικτα συναισθήματα για το σχέδιο Aνάν\nTο «όχι» στο σχέδιο Aνάν\nΗ ελληνοκυπριακή κοινή γνώμη τελεί εν πλήρη συγχύσει για τα όσα δραματικά και κρίσιμα συμβαίνουν τους τελευταίους μήνες στο Κυπριακό, εκτιμά ο Λευτέρης Αδειλίνης.\nΔεν βλέπουν αλλαγή οι Kύπριοι\nΤετάρτη 07 Απριλίου 2004 - 14:52 (Ώρα Λονδίνου)\nΣυνεχίζονται οι σφοδρές μάχες μέσα και στα περίχωρα της πόλης Φαλούτζα μεταξύ Αμερικανικών δυνάμεων κει ένοπλων σουνιτών.\nΣύμφωνα με πληροφορίες δεκάδες Ιρακινοί έχουν σκοτωθεί και τραυματισθεί στις συγκρούσεις το τελευταίο εικοσιτετράωρο.\nΑξιωματικός των Αμερικανών πεζοναυτών φέρεται να είπε ότι οι δυνάμεις του βομβάρδισαν ένα τζαμί στην πόλη και σκότωσαν περίπου 40 αντάρτες που είχαν βρει καταφύγιο εκεί.\nΜέχρι στιγμής η πληροφορία αυτή δεν έχει επιβεβαιωθεί.\nΟι μάχες όμως συνεχίζονται και στην γειτονική πόλη Ραμαντί όπου της Τρίτη 12 Αμερικανοί πεζοναύτες σκοτώθηκαν στην πιο πολύνεκρο για τους Αμερικανούς επεισόδιο μετά την πτώση του καθεστώτος του Σαντάμ Χουσεϊν.\nΣτην πόλη Χαβίτζα, κοντά στο Κιρκούκ, στα βόρεια της χώρας, 8 Ιρακινοί σκοτώθηκαν κατά την διάρκεια συγκρούσεων με τις αμερικανικές δυνάμεις. Οι συγκρούσεις ξέσπασαν κατά την διάρκεια διαδήλωσης κατά της αμερικανικής επιχείρησης στην Φαλούτζα.\nΜάχες με σιίτες\nΕν τω μεταξύ ανώτατος Αμερικανός αξιωματούχος υποσχέθηκε ότι θα συντρίψει τις ένοπλες ομάδες των σιιτών που πρόσκεινται στον μουσουλμάνο κληρικό Μοκτάντα Σαντρ.\nΟ στρατηγός Μαρκ Κίμιτ υπογράμμισε ότι οι δυνάμεις του θα επιτεθούν και θα διαλύσουν την παραστρατιωτική οργάνωση Στρατός του Μαχντί .\nΟ στρατηγός Κίμιτ κάλεσε τον Μοκτάντα Σαντρ να παραδοθεί για να αποτραπεί «περισσότερη αιματοχυσία».\nΟυκρανοί στρατιώτες αποσύρθηκαν από την βάση τους στην πόλη Κουτ και σύμφωνα με πληροφορίες οι οπαδοί του Σαντρ έχουν θέσει υπό τον έλεγχο τους την πόλη.\nΣτην Καρμπάλα την ιερή πόλη των σιιτών 8 άτομα σκοτώθηκαν κατά τη διάρκεια συγκρούσεων μεταξύ αυτών και 5 Ιρανοί.\nΤετάρτη 07 Απριλίου 2004 - 13:13 (Ώρα Λονδίνου)\n«Tον κώδωνα του κινδύνου κρούει» η Kομισιόν\n«Παρά τους ισχυρούς ρυθμούς οικονομικής ανάπτυξης, η επίτευξη της δημοσιονομικής σταθεροποίησης έχει μετατεθεί».\nΜε αυτόν τον τίτλο αρχίζει το σχόλιο της Ευρωπαϊκής Επιτροπής για τις προοπτικές της ελληνικής οικονομίας, που συνοδεύουν τις φθινοπωρινές προβλέψεις για τους βασικούς οικονομικούς δείκτες, οι οποίες δόθηκαν στη δημοσιότητα στις Βρυξέλλες.\nΣύμφωνα με τις προβλέψεις αυτές, το δημοσιονομικό έλλειμμα ήταν στο 3% ως ποσοστό του ακαθαρίστου εγχωρίου προϊόντος το 2003 και αναμένεται να φτάσει το 3,2% το 2004 και το 2,8% το 2005.\nΩστόσο, σε υποσημείωσή της η Επιτροπή διευκρινίζει ότι αυτά τα στοιχεία βασίζονται στην κοινοποίηση που έγινε από τις ελληνικές αρχές στις 30 Μαρτίου, τα οποία δεν έχουν ακόμη επικυρωθεί από την Γιούροστατ και ως εκ τούτου θα πρέπει να θεωρούνται προσωρινά και ενδέχεται να αναθεωρηθούν.\nΣύμφωνα ακόμη με τις εκτιμήσεις των αρμόδιων υπηρεσιών της Επιτροπής που ενέκρινε η ολομέλεια των επιτρόπων κατά την τακτική εβδομαδιαία συνεδρίασή της, η ελληνική οικονομία θα συνεχίσει να χαρακτηρίζεται από υψηλούς ρυθμούς ανάπτυξης το 2004, ενώ αναμένεται μία μείωση των ρυθμών αυτών για το 2005.\nΣυγκεκριμένα, επισημαίνεται ότι ο ρυθμός ανάπτυξης της ελληνικής οικονομίας κινήθηκε στο 4,2% το 2003, ενώ προβλέπεται να μειωθεί στο 4% το 2004 και στο 3,3% το 2005.\nXρέος και ανάπτυξη\nΣε ό,τι αφορά το χρέος του ελληνικού δημοσίου, η έκθεση σημειώνει ότι το 2003 έκλεισε στο 103% του ΑΕΠ και προβλέπει ότι θα μειωθεί στο 102,8% το 2004 και στο 101,7% το 2005.\nΣύμφωνα με τα στοιχεία της Kομισιόν, τo 2003 η ανεργία στην Ελλάδα έφτασε το 9,3% του οικονομικά ενεργού πληθυσμού και προβλέπεται να μειωθεί στο 8,4% το 2004 και στο 8% το 2005, ενώ ο πληθωρισμός θα παραμείνει υψηλός και θα ανέλθει στο 3,4% το 2004 για να αυξηθεί ελαφρά στο 3,5% το 2005.\nΌπως επισημαίνει η Επιτροπή στα σχόλια της, κινητήρια δύναμη των ρυθμών ανάπτυξης το 2004 στην Ελλάδα εξακολουθεί να είναι η ισχυρή εσωτερική ζήτηση και η ανάκαμψη της ευρωπαϊκής οικονομίας, ενώ ο υψηλός ρυθμός αύξησης των επενδύσεων θα συνεχισθεί, αν και σε χαμηλότερο βαθμό από το 2003, καθώς οι επενδύσεις που συνδέονται με τους Ολυμπιακούς Αγώνες θα εξακολουθούν να υλοποιούνται το πρώτο εξάμηνο του 2004.\nΠαράλληλα, επισημαίνεται ότι η αναμενόμενη βελτίωση του διεθνούς περιβάλλοντος από το 2004, τα μειωμένα επιτόκια και η συνέχιση των χρηματοδοτήσεων από τα διαρθρωτικά ταμεία της ΕΕ μπορούν να συμβάλουν στη διατήρηση ισχυρής οικονομικής δραστηριότητας.\nEπιδείνωση στα δημοσιονομικά\nΌσον αφορά τη δημοσιονομική κατάσταση της ελληνικής οικονομίας, η Επιτροπή επισημαίνει ότι «παρά την ισχυρή ανάπτυξη, η κατάσταση στα δημόσια οικονομικά επιδεινώθηκε αισθητά, καθώς η εκτέλεση του κρατικού προϋπολογισμού του 2003 τέθηκε πλήρως εκτός τροχιάς».\nΣύμφωνα με το εκτελεστικό όργανο της Κοινότητας, «εάν και η εξέλιξη αυτή αποδίδεται εν μέρει σε κάποιους έκτακτους παράγοντες, όπως η προετοιμασία των Ολυμπιακών Αγώνων και η καταβολή των αποζημιώσεων για τις καταστροφές που προκάλεσαν οι θεομηνίες, η υπέρβαση των στόχων υποδηλώνει μία έλλειψη ελέγχου στις πρωτογενείς δαπάνες (κοινωνικές παροχές και μισθοί στο δημόσιο τομέα), ενώ μειωμένα εμφανίζονται επίσης σε σχέση με τις προβλέψεις τα έσοδα του προϋπολογισμού».\nΣτα σχόλιά της, η Επιτροπή σημειώνει ακόμη ότι η κατάσταση του προϋπολογισμού του 2003 χαρακτηρίζεται από μεγάλη αβεβαιότητα, κάτι που -όπως εκτιμά- θα έχει σαφείς επιπτώσεις στην εκτέλεση του προϋπολογισμού του 2004.\nH Kομισιόν αφήνει εμμέσως πλην σαφώς να εννοηθεί ότι εάν δεν μεταβληθεί η ακολουθούμενη οικονομική πολιτική προβλέπεται μία «περαιτέρω επιδείνωση της δημοσιονομικής κατάστασης το 2004».\nΑυτό -όπως εξηγεί η Επιτροπή- οφείλεται στις επιπτώσεις για το 2004 του υψηλότερου από τα αναμενόμενα δημοσιονομικού ελλείμματος το 2003, στις επιπτώσεις του κοινωνικού πακέτου του 2003 που εκτιμάται ότι έφτασαν το 1% του ΑΕΠ το 2004 (δηλαδή, υποεκτιμήθηκαν στις προβλέψεις των δαπανών), αλλά και στη μειωμένη σε σχέση με τις αρχικές προβλέψεις αύξηση των φορολογικών εσόδων, δεδομένων των πρόσφατων φορολογικών μεταρρυθμίσεων.\nΤετάρτη 07 Απριλίου 2004 - 12:02 (Ώρα Λονδίνου)\nΣημαντική κρίνεται η παρέμβαση του Γλ. Kληρίδη\nΥπέρ της αποδοχής του σχεδίου του ΓΓ του OHE Kόφι Ανάν για το Kυπριακό τάσσεται, σύμφωνα με όλες τις ενδείξεις, η συντριπτική πλειοψηφία της ηγεσίας του Δημοκρατικού Συναγερμού.\nΣύμφωνα με πληροφορίες του Αθηναϊκού Πρακτορείου Ειδήσεων, κατά τη συνεδρίαση του διευρυμένου Πολιτικού Γραφείου του ΔΗΣΥ, υπέρ του σχεδίου τάχθηκε και ο τέως πρόεδρος της Δημοκρατίας Γλαύκος Κληρίδης.\nΣτην ομιλία του, ο κ. Κληρίδης ανέφερε ότι άρνηση στο σχέδιο Ανάν θα έχει φοβερές επιπτώσεις για την Κύπρο και θα φαινόταν στα μάτια της διεθνούς κοινότητας ότι οι δύο λαοί δεν μπορούν να επιλύσουν το πρόβλημα και δεν μπορούν να ζήσουν αρμονικά.\nΑυτό -προειδοποίησε ο κ. Κληρίδης- θα είχε αρκετές συνέπειες στο θέμα της αναγνώρισης του ψευδοκράτους.\nΣε δήλωσή του, ο πρόεδρος του ΔΗΣΥ Νίκος Αναστασιάδης ανέφερε ότι ήταν καταλυτική η παρέμβαση του κ. Κληρίδη, η οποία -όπως σημείωσε- έγινε δεκτή με πολλά χειροκροτήματα.\nΗ συνεδρίαση κράτησε λιγότερο από όσο υπολογιζόταν, γεγονός που θεωρείται ως ένδειξη ότι το «Nαι» πέρασε ευκολότερα από όσο αναμενόταν.\nEξάλλου, χωρίς να προβεί σε δηλώσεις αναχώρησε στις τη Mεγάλη Tετάρτη το πρωί από την Κύπρο ο υφυπουργός Εξωτερικών της Ελλάδας Γιάννης Βαληνάκης.\nΟ κ. Βαληνάκης είχε τη Mεγάλη Tρίτη χωριστές συναντήσεις με τον πρόεδρο της Kυπριακής Δημοκρατίας Τάσσο Παπαδόπουλο και τους αρχηγούς των κομμάτων εν όψει των δημοψηφισμάτων της 24ης Απριλίου επί του τελικού σχεδίου Ανάν.\nΜετά τη συνάντηση με τον κ. Παπαδόπουλο, ο υφυπουργός δήλωσε ότι ο κυπριακός λαός με νηφαλιότητα, υπευθυνότητα και χωρίς εντάσεις πρέπει να αποφασίσει για την τύχη του και η απόφαση πρέπει να γίνει σεβαστή από όλους.\nTέλος, σε άρθρο του στην εφημερίδα «Eλευθεροτυπία», ο πρώην πρωθυπουργός Κώστας Σημίτης εμφανίζεται να κλίνει προς την αποδοχή του σχεδίου Aνάν.\nΤετάρτη 07 Απριλίου 2004 - 12:12 (Ώρα Λονδίνου)\nΣυζήτηση στη Bουλή για τα δημοσιονομικά ζητά ο Γ. Aλογοσκούφης\nAντικείμενο κομματικής αντιπαράθεσης μεταξύ κυβέρνησης και ΠΑΣΟΚ γίνεται η κατάσταση που επικρατεί στα δημοσιονομικά.\nO υπουργός Eθνικής Oικονομίας και Oικονομικών Γιώργος Aλογοσκούφης χαρακτήρισε πολύ δυσάρεστη τη δημοσιονομική κατάσταση που παρέλαβε η κυβέρνηση από την προηγούμενη, γεγονός που -σύμφωνα με τον υπουργό- επιβεβαιώνει η έκθεση της Eυρωπαϊκής Eπιτροπής.\nΟ υπουργός κατηγόρησε την προηγούμενη κυβέρνηση για ανεύθυνη διαχείριση και πρόσθεσε ότι οι αντιδράσεις της σημερινής αξιωματικής αντιπολίτευσης για την διαδικασία της δημοσιονομικής απογραφής «δεν μπορούν να συγκαλύψουν τις τεράστιες ευθύνες της για τη σημερινή κατάσταση».\nΎστερα από συνάντηση που είχε με τον πρωθυπουργό Κώστα Καραμανλή και το διοικητή της Tραπέζης της Eλλάδος Nίκο Γκαργκάνα, ο κ. Aλογοσκούφης σημείωσε ότι η κυβέρνηση θα εφαρμόσει το πρόγραμμα της ΝΔ, λαμβάνοντας υπ' όψιν τους περιορισμούς που υπάρχουν.\nNωρίτερα, ο υπουργός είχε επιβεβαιώσει την πληροφορία ότι η Kομισιόν υπολογίζει στο 3% το έλλειμμα του ελληνικού δημοσίου για το 2003 και παράλληλα προβλέπει ότι το 2004 θα ξεπεράσει το όριο του 3% και θα φθάσει το 3,2%.\nΠαράλληλα, επέσεισε τον κίνδυνο επιβολής των προβλεπόμενων από τις συνθήκες κυρώσεων εκ μέρους της Kομισιόν.\nO κ. Aλογοσκούφης επεσήμανε, ότι στόχος του είναι η καλύτερη οικονομική διαχείριση, η περιστολή των δαπανών και η αύξηση των φορολογικών εσόδων, αλλά όχι μέσω επιβολής νέων φόρων, ενώ έκανε γνωστό ότι θα ζητήσει τη διεξαγωγή προ ημερησίας διατάξεως συζήτησης στη Bουλή με αντικείμενο την οικονομική απογραφή.\nH αντίδραση του ΠΑΣΟΚ\nΚαλοδεχούμενη είναι η προ ημερησίας διατάξεως συζήτηση για τη δημοσιονομική απογραφή, διότι το ΠΑΣΟΚ και προσωπικά ο πρόεδρος του Γιώργος Παπανδρέου έχουν δηλώσει από την πρώτη στιγμή ότι προφανώς η κυβέρνηση μπορεί να κάνει ό,τι απογραφή θέλει, για να είναι ξεκάθαρο τι παρέλαβε και με τι θα συγκριθεί, αναφέρει ανακοίνωση του γραφείου Τύπου του ΠΑΣΟΚ.\nΣτην ανακοίνωση προστίθεται όμως, ότι η κυβέρνηση της NΔ, με τη λεγόμενη «απογραφή», αναζητά μία φτηνή δικαιολογία και ένα πρόσχημα για να απαξιώσει την πορεία της ελληνικής οικονομίας, για να αναστείλει την υλοποίηση των προεκλογικών της δεσμεύσεων και για να προχωρήσει σε περικοπές και πολιτικές λιτότητας, που υποκρύπτονται πάντα πίσω από τις μεγαλόστομες φιλολαϊκές διακηρύξεις της.\n«Η κυβέρνηση στο βωμό των μικροκομματικών της σκοπιμοτήτων, επιβαρύνει την πορεία της ελληνικής οικονομίας, δημιουργώντας προβλήματα για τη χώρα και στο πλαίσιο της EE. Οφείλει, επιτέλους, να αντιληφθεί ότι η ευθύνη της είναι να κυβερνήσει και να ανταποκριθεί στις υποχρεώσεις και τις δεσμεύσεις της», καταλήγει η ανακοίνωση του ΠΑΣΟΚ.\nΤετάρτη 07 Απριλίου 2004 - 12:23 (Ώρα Λονδίνου)\nEπικρίσεις και για το ρόλο δημοσιογράφων διατυπώνει το EΣP\nΔιευκρινήσεις για την αντικειμενικότητα στην προβολή των κομμάτων και τη διασφάλιση της πολιτικής πολυφωνίας κατά τη διάρκεια της προεκλογικής περιόδου, ζητά το Eθνικό Συμβούλιο Pαδιοτηλεόρασης από τους τηλεοπτικούς σταθμούς ΝΕΤ, Alter, Star και Μακεδονία ΤV και καλεί τους εκπροσώπους τους σε ακρόαση.\nΓια τα άλλα κανάλια εθνικής εμβέλειας το EΣP καταλήγει στο συμπέρασμα ότι έκαναν «σαφέστατη προσπάθεια να σεβασθούν την πολιτική πολυφωνία, παρά τις αδυναμίες του νόμου», δήλωσε σήμερα το μέλος του συμβουλίου Ροδόλφος Μορώνης.\nO κ. Mορώνης παρουσίασε στην ολομέλεια του EΣP εισηγητική έκθεση, που βασίζεται σε στοιχεία της Media Services για την περίοδο από 7 Iανουαρίου έως 7 Mαρτίου και βάσει της οποίας το συμβούλιο κατέληξε ομόφωνα στην παραπάνω απόφαση.\nΕνδεικτικά αναφέρεται ότι σύμφωνα με την έκθεση του κ. Μορώνη, ο Aντέννα τήρησε «λογική αναλογία στην κατανομή χρόνου μεταξύ των κομμάτων» και πως «στο δεύτερο μισό της περιόδου αυτής δόθηκε αρκετός χρόνος στο ΔΗΚΚΙ, ώστε στο σύνολο τής υπό εξέτασιν περιόδου να αποσπάσει ποσοστό κοντά στην εκλογική του δύναμη».\nΤο Μega χαρακτηρίστηκε από «σταθερώς ελαφρά προτίμηση προς το κυβερνών κόμμα και περιορισμό των παρουσιάσεων των μικρότερων κομμάτων».\nΟ Alpha, «αν εξαιρέσει κανείς το χαμηλό ποσοστό παρουσιάσεων του ΔΗΚΚΙ κατά την περίοδο από 7 Iανουαρίου έως 10 Φεβρουαρίου, ο σταθμός είναι φανερό ότι κατέβαλε επιτυχή προσπάθεια να τηρήσει αναλογική ισότητα και πάντως να επιδιώξει πολυφωνία τους τελευταίους μήνες».\nΗ ΝΕΤ κατά την προεκλογική περίοδο «δεν τήρησε τις απαιτούμενες αναλογίες ούτε μεταξύ των δύο μεγαλύτερων κομμάτων, ούτε μεταξύ των δύο άλλων κομμάτων της Βουλής, ενώ αφιέρωσε εξαιρετικά χαμηλό ποσοστό στο κόμμα που εκπροσωπείται στο Ευρωπαϊκό Κοινοβούλιο (ΔHKKI)».\nΈλεγχος «κατόπιν εορτής»\nΥπενθυμίζεται ότι η κοινή απόφαση των πρώην υπουργών Tύπου Χρήστου Πρωτόπαπα και Eσωτερικών Κώστα Σκανδαλίδη καθόριζε ότι ο έλεγχος της ανεξάρτητης αρχής στους τηλεοπτικούς σταθμούς για την τήρηση της πολιτικής πολυφωνίας έπρεπε να ασκηθεί επί του συνόλου των προγραμμάτων, μετά δηλαδή από τη διεξαγωγή των εκλογών.\nΤα στοιχεία της εισηγητικής έκθεσης του κ. Μορώνη αφορούν τις παρουσίες και τους χρόνους παρουσίας πολιτικών στα προγράμματα και όχι στα δελτία ειδήσεων, παρά μόνο στο βαθμό που περιλάμβαναν «παράθυρα» συζήτησης με πολιτικά και άλλα πρόσωπα ή μετέδιδαν ζωντανά δραστηριότητες ή δηλώσεις πολιτικών.\n«Παρά το γεγονός ότι οι χρόνοι που διετέθησαν στα κόμματα από κάθε τηλεοπτικό σταθμό δίνουν μία εικόνα του τρόπου με τον οποίο τήρησαν τις συνταγματικές τους υποχρεώσεις ως προς την πολυφωνία -αναφέρει η έκθεση- εντούτοις δεν είναι και απολύτως αποκαλυπτικοί του βαθμού αντικειμενικότητας των τηλεοπτικών σταθμών».\nΗ έκθεση σχολιάζει επίσης τη συμπεριφορά δημοσιογράφων, «αρκετοί από τους οποίους αποφάσισαν να θέσουν σε δεύτερη μοίρα τη δημοσιογραφική τους ιδιότητα και να προτάξουν τις πολιτικές τους προτιμήσεις».\n«Παρά το γεγονός ότι κάποιοι απ' αυτούς ήσαν βασιλικότεροι του βασιλέως, στις καταγραφές απέφυγα να τους χρεώσω σε κόμματα από, κακώς, πιθανότατα, νοούμενη, συντεχνιακή αλληλεγγύη», καταλήγει το κείμενο.\nΤετάρτη 07 Απριλίου 2004 - 13:23 (Ώρα Λονδίνου)\nΑΓΓΕΛΙΟΦΟΡΟΣ: 4 μέτρα για τα νοσοκομεία. Θεσσαλονίκη: Αλλάζει το σύστημα εφημεριών.\nΑΔΕΣΜΕΥΤΟΣ ΤΥΠΟΣ (Μήτσης): Αυθαίρετα: Όλες οι αλλαγές σε δόμηση, νομιμοποιήσεις, πρόστιμα. Κοινωνική ευαισθησία με σεβασμό στην έννομη τάξη.\nΑΔΕΣΜΕΥΤΟΣ ΤΥΠΟΣ (Ρίζος): Δίκες εξπρές για τους «λαδιάρηδες» του Δημοσίου. Αποφασισμένος ο Προκ. Παυλόπουλος να καθαρίσει το σάπιο κράτος από τη ρεμούλα.\nΑΠΟΓΕΥΜΑΤΙΝΗ: Πανωτόκια τέλος και μειώσεις φόρων για τα εισοδήματα του 2004. Ο Γ. Αλογοσκούφης εξαγγέλλει το πρώτο πακέτο μέτρων στις αρχές Μαΐου.\nΗ ΑΠΟΦΑΣΗ: Οι κροίσοι του... ΣΔΟΕ! Η έκθεση των οργίων στα χέρια του Καραμανλή.\nΗ ΑΥΓΗ: ΑΚΕΛ: «Ναι» στην επανένωση. Εισήγηση του Πολιτικού Γραφείου προς την ΚΕ υπέρ του σχεδίου Ανάν.\nΑΥΡΙΑΝΗ: Ακουμπάει τον Σμπώκο ο εισαγγελέας. Μαζί με πολλά άλλα ανώτερα στελέχη του υπουργείου ’μυνας.\nΤΟ ΒΗΜΑ: Πλειοψηφία υπέρ του «Nαι» διαμορφώνεται στην Κύπρο. Ιστορική απόφαση του ΑΚΕΛ για το δημοψήφισμα της 24ης Απριλίου.\nΗ ΒΡΑΔΥΝΗ: Ποιοι δικαιούνται τη μεταφορά συντελεστή δόμησης. Όλα τα ονόματα σε είκοσι σελίδες.\nΕΘΝΟΣ: Πράσινο φως για... νηστεία και ετεροχρονισμό παροχών. Κυβέρνηση: Σφράγισε την πολιτική λιτότητας και περικοπών.\nΕΛΕΥΘΕΡΗ ΩΡΑ: Η τιμή και η ευθύνη στα χέρια του κυπριακού λαού! Π. Μολυβιάτης: Η χώρα μας ούτε έχει την δυνατότητα, ούτε την επιθυμία να επιβάλει λύση.\nΕΛΕΥΘΕΡΟΣ: Στην τσιμπίδα της δικαιοσύνης πολιτικοί και στρατιωτικοί για την αγορά των ρωσικών αντιαεροπορικών συστημάτων TOR-M1.\nΕΛΕΥΘΕΡΟΣ ΤΥΠΟΣ: Συμβασιούχοι: Φως στο τοπίο με 10 απαντήσεις. Δημόσιο: Αποκατάσταση απολυθέντων 1990 - 93. Πότε θα γίνουν οι μονιμοποιήσεις.\nΕΛΕΥΘΕΡΟΤΥΠΙΑ: Τα πρώτα «Nαι», ενώ ο Ερντογάν επαίρεται για επιτυχίες του στη Λουκέρνη.\nΕΞΠΡΕΣ: Αναμένεται προειδοποίηση. Σήμερα η έκθεση της Ευρωπαϊκής Επιτροπής.\nΕΣΤΙΑ: Αμετανόητοι λαϊκιστές. Ο πρώτος μήνας του ΠΑΣΟΚ στην αντιπολίτευση.\nΗΜΕΡΗΣΙΑ: Λιτότητα με ευρωπαϊκό πιστοποιητικό. Η δημοσιονομική απογραφή για το έλλειμμα άνοιξε τον ασκό του Αιόλου.\nΗ ΚΑΘΗΜΕΡΙΝΗ: Προειδοποιούν οι Βρυξέλλες: Η οικονομία μας προ καθεστώτος επιτήρησης.\nΚΕΡΔΟΣ: Στα όρια συναγερμού η ελληνική οικονομία. Σε ειδική συνεδρίαση της Βουλής θα παρουσιασθούν τα στοιχεία της απογραφής.\nΟ ΛΟΓΟΣ: Ενωτικό το διάγγελμα του Τάσσου Παπαδόπουλου. Συνεχίζεται ο μαραθώνιος των ζυμώσεων.\nΜΑΚΕΔΟΝΙΑ: Αντίστροφη μέτρηση. Σήμερα το κρίσιμο διάγγελμα του Κύπριου προέδρου.\nMETRORAMA: Οι ελεγκτικοί μηχανισμοί ελέγχονται για διαφθορά. Δαφέρμος: «Υπερβολικά» περιουσιακά στοιχεία στα χέρια κρατικών λειτουργών. Παυλόπουλος: Όλοι ανεξαιρέτως οι επίορκοι θα υποστούν τις κυρώσεις.\nΝΑΥΤΕΜΠΟΡΙΚΗ: Έκτακτη σύσκεψη για ελλείμματα και χρέος. Στον Καραμανλή Αλογοσκούφης και Γκαργκάνας.\nΤΑ ΝΕΑ: Πόντιος Πιλάτος η κυβέρνηση, λέει το ΠΑΣΟΚ, ενώ το ΑΚΕΛ δείχνει «Ναι».\nΝΙΚΗ: Ευρωπαϊκή λύση. Σε πλεονεκτική θέση η Λευκωσία μετά την ένταξη.\nΡΙΖΟΣΠΑΣΤΗΣ: ΚΚΕ - ανακοίνωση του Πολιτικού Γραφείου για τους συμβασιούχους: Δικαίωμα όλων η εργασία.\nCITY PRESS: Σταδιακή στροφή από τις παροχές στη λιτότητα. Η Ευρωπαϊκή Επιτροπή υπολογίζει το δημοσιονομικό έλλειμμα για το 2004 στο 3,2% του ΑΕΠ.\nΤΥΠΟΣ ΘΕΣΣΑΛΟΝΙΚΗΣ: Η αλήθεια για την οικονομία στη Βουλή. Συζήτηση προ ημερήσιας διατάξεως.\nΗ ΧΩΡΑ: Τι αλλάζει με κληρονομιές και γονικές παροχές. Απλοποιούνται οι διαδικασίες, ενώ επέρχεται ουσιαστική ελάφρυνση των φορολογουμένων.\nΟ ΛΟΓΟΣ γράφει ότι «τους λόγους απόρριψης του σχεδίου Ανάν αναμένεται να εξηγήσει σε διάγγελμα ήπιων τόνων σήμερα το βράδυ ο Κύπριος πρόεδρος Τάσσος Παπαδόπουλος. Χθες συναντήθηκε με τον υφυπουργό Εξωτερικών Γιάννη Βαληνάκη, ο οποίος έχει στα χέρια του έκθεση διπλωματών που αποτελεί θετική εισήγηση. Ο Τάσσος Παπαδόπουλος έχει λάβει την τελική απόφασή του και θα προχωρήσει, ανεπηρέαστος από τις επιφυλάξεις που διατυπώνονται από διάφορες πλευρές, συμπεριλαμβανομένου του ΑΚΕΛ και της ελληνικής κυβέρνησης και αντιπολίτευσης, στην ανακοίνωση της αρνητικής εισήγησης εν όψει του δημοψηφίσματος».\nΣύμφωνα με ΤΟ ΒΗΜΑ, «με την αναμενόμενη υπερψήφιση του Σχεδίου και από το δεύτερο μεγάλο κόμμα της Κύπρου, τον Δημοκρατικό Συναγερμό του κ. Ν. Αναστασιάδη (έλαβε 34% στις τελευταίες εκλογές), και την ήδη εκφρασθείσα υιοθέτηση του σχεδίου από άλλα, μικρότερα κόμματα, διαμορφώνεται μία ισχυρή πλειοψηφία άνω του 70% των Ελληνοκυπρίων, η οποία ενδέχεται να υιοθετήσει την προτεινόμενη λύση, εφόσον τηρήσει την κομματική γραμμή».\nΗ ΑΥΓΗ εκτιμά ότι «η θέση του ΑΚΕΛ διευκολύνει ανάλογη προσέγγιση του άλλου μεγάλου ελληνοκυπριακού κόμματος, του ΔΗΣΥ. Μπροστά σε δίλημμα ο πρόεδρος Παπαδόπουλος, ο οποίος απόψε θα απευθύνει διάγγελμα και θεωρείται βέβαιο ότι θα περιγράψει ή ακόμη και θα μιλήσει ευθέως υπέρ του 'Όχι'. Η Κομισιόν και η Ευρωβουλή μελετούν πρωτοβουλίες για να απαντήσουν στις ανησυχίες των Ελληνοκυπρίων».\nΤΑ ΝΕΑ επισημαίνουν ότι «τελευταία θα πάρει θέση η κυβέρνηση για το σχέδιο Ανάν. Γεγονός που ώθησε το ΠΑΣΟΚ -θα ανακοινώσει πιθανόν και σήμερα τη θέση του για το σχέδιο- να την κατηγορήσει ότι ακολουθεί τακτική Πόντιου Πιλάτου».\nΟ ΡΙΖΟΣΠΑΣΤΗΣ σημειώνει ότι «κλιμακώνονται καθημερινά οι κάθε λογής έξωθεν πιέσεις σε βάρος των Κυπρίων, ώστε να αποδεχτούν το 'σχέδιο Ανάν'. Σήμερα το βράδυ ο Κύπριος Πρόεδρος θα ανακοινώσει με διάγγελμα τη θέση του. Καμμία ανακοίνωση δεν έγινε μετά τη χτεσινή συνεδρίαση του ΠΓ του ΑΚΕΛ, ενώ ο εκπρόσωπος Τύπου του κόμματος ’ντρος Κυπριανού διέψευσε πληροφορίες που μεταδόθηκαν σχετικά με τις τάσεις που επικράτησαν».\nΗ ΕΣΤΙΑ εκτιμά ότι «προτού καλά - καλά συμπληρωθεί ένας μήνας από τις εκλογές, οι θρασύτατοι τέως υπουργοί του ΠΑΣΟΚ επεξέτειναν το κατηγορητήριο στους κυβερνητικούς χειρισμούς για το Κυπριακό. Και αντί να απολογούνται για τον μονόδρομο στον οποίο οδήγησαν οι ίδιοι την υπόθεση, εγκαλούν τον πρωθυπουργό και την ηγεσία του υπουργείου Εξωτερικών για απουσία διπλωματικών πρωτοβουλιών και απραξία στην Λουκέρνη!».\nΗ ΕΛΕΥΘΕΡΟΤΥΠΙΑ προσθέτει ότι «έμμεση, αλλά σαφή θέση υπέρ του 'Nαι' στο σχέδιο Ανάν παίρνει σήμερα ο Κώστας Σημίτης, με άρθρο του στην 'Ε'. Αναγνωρίζει ότι το σχέδιο έχει και μειονεκτήματα, αλλά τονίζει ότι ενδεχόμενο 'Όχι' μπορεί να οδηγήσει στην οριστική διχοτόμηση. Χαρακτηρίζει 'αυταπάτη' ότι ο χρόνος δουλεύει για μας».\nΤετάρτη 07 Απριλίου 2004 - 12:54 (Ώρα Λονδίνου)\nΕλεύθερος με περιορισμούς μέχρι της επανάληψη της δίκης ο Μαροκινός ύποπτος\nΟ μοναδικός άνθρωπος που έχει καταδικασθεί για τις επιθέσεις της 11ης Σεπτεμβρίου στις Ηνωμένες Πολιτείες αφέθηκε ελεύθερος από γερμανικό δικαστήριο.\nΔικαστήριο του Αμβούργου διέταξε την επανάληψη της δίκης του Μαροκινού Μουνίρ ελ Μοτασάντεκ - ο οποίος τον Φεβρουάριο του 2003 είχε καταδικασθεί σε 15 χρόνια κάθειρξη.\nΗ καταδίκη του ανετράπη τον περασμένο μήνα όταν το δικαστήριο αποδέχθηκε το επιχείρημα της υπεράσπισης ότι η καταδίκη του Μοτασάντεκ ήταν άδικη καθώς η αμερικανική κυβέρνηση δεν επέτρεψε την κατάθεση ενός μάρτυρα που θεωρείτο "κλειδί" στην όλη υπόθεση και ο οποίος κρατείται από τις αμερικανικές αρχές.\nΤο δικαστήριο στο Αμβούργο επανέλαβε όμως ότι ο Μοτασάντεκ εξακολουθεί να θεωρείται ένοχος συμμετοχής σε τρομοκρατική οργάνωση και του απαγόρευσε την έξοδο από την πόλη.\nΟ Μοτασάντεκ κατηγορείται ότι βοήθησε τρεις από τους αεροπειρατές της 11ης Σεπτεμβρίου να καταστρώσουν τα σχέδια τους για τις επιθέσεις όταν αυτοί ζούσαν στο Αμβούργο.\nΤετάρτη 07 Απριλίου 2004 - 10:32 (Ώρα Λονδίνου)\nΤη Μονακό θα αντιμετωπίσει στην ημιτελική φάση της διοργάνωσης η Τσέλσι\nΕκτός τετράδας της κορυφαίας ευρωπαϊκής διασυλλογικής διοργάνωσης έμειναν τα θεωρούμενα ως φαβορί των χθεσινών αναμετρήσεων για την προημιτελική φάση του Τσάμπιονς Λιγκ.\nΣτο ντέρμπι του Λονδίνου, μετά τον απκλεισμό της από τη Μάντσεστερ Γιουνάιτεντ από το κύπελλο Αγγλίας, η ’ρσεναλ έπεσε θύμα του ενθουσιασμού της Τσέλσι των Ρόμαν Αμπράμοβιτς και Κλαούντιο Ρανιέρι.\nΣτο Μονακό η ομώνυμη ομάδα απέκλεισε τη βασίλισσα Ρεάλ Μαδρίτης, ανατρέποντας το σε βάρος της 4-2 του πρώτου αγώνα και το 1-0 της αρχής του επαναληπτικού.\n’ρσεναλ - Τσέλσι 1-2\nΤο γκολ του Γουέιν Μπρίτζες στο 87ο λεπτό της αναμέτρησης του Χάιμπουρι, μεταξύ της ’ρσεναλ και της Τσέλσι χάρισε στην ομάδα του δυτικού Λονδίνου τη νίκη με 2-1 και την πρόκριση στα ημιτελικά του Τσάμπιονς Λιγκ.\nΟ πρώτος αγώνας στο Στάμφορντ Μπριτζ είχε λήξει ισόπαλος με 1-1.\nΣε ένα συναρπαστικό παιχνίδι, οι κανονιέρηδες ήταν αυτοί που πανηγύρισαν πρώτοι, μετά το τέρμα που σημείωσε στις καθυστερήσεις του πρώτου ημιχρόνου ο Ισπανός επιθετικός, Χοσέ Αντόνιο Ρέγιες.\nΣτις αρχές του δευτέρου ημιχρόνου, με σουτ από τη μεγάλη περιοχή ο Φρανκ Λάμπαρντ ισοφάρισε για την Τσέλσι, πριν το νικητήριο τέρμα του Μπρίτζες.\nΜονακό Ρεάλ 3-1\nΑντίπαλος της Τσέλσι στους τέσσερις της διοργάνωσης δε θα είναι όπως ανέμεναν οι περισσότεροι η Ρεάλ Μαδρίτης.\nΟι Μαδριλένοι δεν κατάφεραν να υπερασπιστούν το 4-2 του Σαντιάγκο Μπερναμπέου επί της Μονακό, χάνοντας με 3-1 στον επαναληπτικό του Λουί ΙΙ.\nΗ Ρεάλ, ωστόσο, προηγήθηκε με γκολ του Ραούλ, που ισοφαρίστηκε λίγο πριν τη λήξη του πρώτου ημιχρόνου από τον Ζιουλί.\nΟ πρώην σέντερ φορ της Ρεάλ, Μοριέντες, έδωσε το προβάδισμα στους Μονεγάσκους με την έναρξη του δευτέρου μέρους.\nΤο 3-1 που χάρισε την πρόκριση στην ομάδα του Ντιντιέ Ντεσάμπ σημείωσε και πάλι ο Ζιουλί στο 66ο λεπτό.\nΤετάρτη 07 Απριλίου 2004 - 07:14 (Ώρα Λονδίνου)\nΔύο αμερικανικά συντάγματα πεζοναυτών περικύκλωσαν την πόλη Φαλούτζα\nΣτο Ιράκ σφοδρές συγκρούσεις διεξάγονται σε δύο μέτωπα ανάμεσα στις κατοχικές δυνάμεις και ένοπλους Ιρακινούς, Σουνίτες και Σιίτες, προκαλώντας απώλειες σε όλες τις αντιμαχόμενες πλευρές.\nΑργά το βράδυ της Τρίτης εκπρόσωπος του αμερικανικού Πενταγώνου ανακοίνωσε ότι 12 Αμερικανοί πεζοναύτες βρήκαν το θάνατο, όταν η βάση τους δέχθηκε επίθεση «αντικατοχικών δυνάμεων» στην πόλη Ραμαντί, δυτικά της Βαγδάτης.\nΗ πόλη κατοικείται στην πλειοψηφία της από Σουνίτες μουσουλμάνους.\nΠολιορκία της Φαλούτζα\nΣτα περίχωρα της επίσης σουνιτικής πόλης Φαλούτζα σε μείζονα μάχη εξελίσσεται η επιχείρηση των αμερικανικών δυνάμεων, που άρχισε με διακηρυγμένο στόχο τη σύλληψη των υπαιτίων για τη δολοφονία και το διαμελισμό τεσσάρων Αμερικανών μισθοφόρων.\nΣύμφωνα με πληροφορίες, εκρήξεις και ανταλλαγές πυρών σημειώθηκαν και μέσα σε συνοικίες της πόλης, που έχει περικυκλωθεί από δύναμη 2 χιλιάδων πεζοναυτών, που υποστηρίζονται από άρματα μάχης, βαρύ πυροβολικό και μαχητικά ελικόπτερα.\nΣύμφωνα με νοσοκομειακές πηγές, 30 Ιρακινοί έχασαν τη ζωή τους και 25 τραυματίστηκαν κατά τη διάρκεια της νύχτας, ενώ όπως μετέδωσε το αραβικό τηλεοπτικό δίκτυο Αλ Τζαζίρα, συνολικά 52 άνθρωποι, μεταξύ των οποίων πολλά γυναικόπαιδα, έχουν χάσει τη ζωή τους στην πόλη. Περισσότεροι από εκατό φέρονται να είναι οι τραυματίες.\nΣυγκρούσεις με Σιίτες\nΤέσσερις Ιρακινοί σκοτώθηκαν σε αμερικανική επιχείρηση στη σιιτική συνοικία Σαντρ, στην πρωτεύουσα Βαγδάτη, ενώ τρεις ακόμα υπέκυψαν στα τραύματά τους από προηγούμενες μάχες.\nΕξάλλου, πέντε Ιρανοί και τρεις Ιρακινοί υποστηρικτές του ακραίου Σιίτη κληρικού, Μοκτάντα Σαντρ, έπεσαν νεκροί από τα πυρά Αμερικανών στην Καρμπάλα.\nΟι συγκρούσεις συνεχίστηκαν χθες και σε άλλες πόλεις του νοτίου Ιράκ. Στη Νασιρίγια, σε μάχες μεταξύ Σιιτών και ιταλικών στρατευμάτων κατοχής, έχασαν τη ζωή τους 15 Ιρακινοί.\nΣτην πόλη Κουτ, νότια της Βαγδάτης, ένας Ουκρανός στρατιώτης σκοτώθηκε και πέντε τραυματίστηκαν από πυρά Ιρακινών.\nΤην ίδια ώρα εκπρόσωπος του Μοκταντά Σαντρ δήλωνε ότι η εξέγερση των οπαδών του Σιίτη κληρικού θα συνεχισθεί μέχρι να αποσυρθούν τα στρατεύματα κατοχής από τις κατοικημένες περιοχές και απελευθερωθούν οι κρατούμενοι.\nΤετάρτη 07 Απριλίου 2004 - 09:50 (Ώρα Λονδίνου)\nΟ Σουτιάγκιν αρνείται τις κατηγορίες ότι έδινε κρατικά μυστικά στην CIA\nΣε 15 χρόνια κάθειρξη καταδίκασε στρατοδικείο στη Μόσχα τον Ιγκόρ Σουτιάγκιν που κρίθηκε ένοχος κατασκοπείας υπέρ των ΗΠΑ.\nΟ Ρώσος επιστήμονας κατηγορείται ότι παρέδιδε κρατικά μυστικά στη CIA που καλυπτόταν πίσω από βρετανική εταιρεία.\nΗ καταδίκη του Σουτιάγκιν έχει θορυβήσει σε μεγάλο βαθμό την ακαδημαϊκή κοινότητα στη Ρωσία , λέγει ο ανταποκριτής του BBC.\nΠολλοί ρώσοι ερευνητές ενισχύουν τους πενιχρούς τους μισθούς παρέχοντας πληροφορίες σε εταιρείες από τη Δύση.\nΟ μισθός του Σουτιάγκιν ήταν 100 δολάρια το μήνα.\nΕργαζόταν ως ερευνητής στο Ινστιτούτο Μελετών για τις ΗΠΑ και τον Καναδά και υποστηρίζει ότι δεν είχε καμία απολύτως πρόσβαση σε κρατικά μυστικά.\nΙσχυρίζεται ότι το υλικό που έδιδε στους Βρετανούς ήταν διαθέσιμο σε όλους του ενδιαφερόμενους και ότι ουδέποτε είχε υποψιασθεί ότι η συγκεκριμένη εταιρεία κατασκόπευε για λογαριασμό της CIA.\nΟργανώσεις ανθρωπίνων δικαιωμάτων κατήγγειλαν την δίκη Σουτιάγκιν ως άδικη. Οι ανταποκριτές σημειώνουν ότι στην Ρωσία εντείνονται οι ανησυχίες ότι οι μυστικές υπηρεσίες της χώρας επανέρχονται σε μεθόδους που χρησιμοποιήσουν κατά κόρον κατά την διάρκεια της Σοβιετικής εποχής.\nΤετάρτη 07 Απριλίου 2004 - 08:12 (Ώρα Λονδίνου)\nΤα χρέη της εταιρείας ανέρχονται στα δέκα δισ. δολάρια\nΕπεισοδιακή αναμένεται ότι θα είναι η σημερινή συνάντηση των μετόχων της εταιρίας που διαχειρίζεται το Ευρωτούνελ που ενώνει την Γαλλία με τη Μεγάλη Βρετανία.\nΗ πλειοψηφία τους, αποτελούμενη κυρίως από οργισμένους Γάλλους μετόχους, θα καταψηφίσει το διοικητικό συμβούλιο απαιτώντας την άμεση παραίτηση του.\nΕπικεφαλείς της κίνησης είναι οι Γάλλοι μέτοχοι που είναι κυριολεκτικά οργισμένοι από την καταβαράθρωση των μετοχών της εταιρίας και την συσσώρευση χρέους ύψους δέκα δισεκατομμυρίων δολαρίων.\nΟι μέτοχοι ζητούν την άμεση παρέμβαση των κυβερνήσεων Βρετανίας και Γαλλίας με στόχο την παραγραφή μέρους του χρέους.\nΤετάρτη 07 Απριλίου 2004 - 07:58 (Ώρα Λονδίνου)\nΟργισμένη ήταν η πακιστανική αντίδραση στο ενδεχόμενο ανάπτυξης αμερικανικών στρατευμάτων στη χώρα\nΤο αμερικανικό Στέιτ Ντιπάρτμεντ διέψευσε ότι σχεδιάζει επιχείρηση ανάπτυξης στρατευμάτων στην μεθόριο Πακιστάν-Αφγανιστάν με απώτερο στόχο τον εντοπισμό και σύλλληψη ηγετικών στελεχών της Αλ Κάιντα, που έχουν βρει καταφύγιο στα απομονωμένα χωριά της περιοχής.\nΜε την ανακοίνωσή του το αμερικανικό υπουργείο Εξωτερικών αφήνει έκθετο τον πρέσβη της χώρας στο Αφγανιστάν, Ζαλμάι Καλιλζάντ, ο οποίος προειδοποίησε ότι αν ο στρατός του Πακιστάν δεν μπορέσει να συλλάβει τα στελέχη της Αλ Κάιντα, τότε θα πρέπει να αναμένεται επέμβαση των Αμερικανών.\nΗ κυβέρνηση του Πακιστάν αντέδρασε οργισμένα στις απειλές του Αμερικανού πρέσβη και διαμαρτυρήθηκε επισήμως στην Ουάσινγκτον.\nΟ υπουργός Πληροφοριών του Πακιστάν, Ρασίντ Αχμέντ τόνισε ότι οι στρατιώτες της χώρας του είναι απολύτως ικανοί να αντιμετωπίσουν τους τρομοκράτες, επισημαίνοντας ότι ορισμένοι έχουν ήδη θυσιάσει τις ζωές τους.\nΤετάρτη 07 Απριλίου 2004 - 07:31 (Ώρα Λονδίνου)\n1,2 εκατομμύρια άνθρωποι χάνουν κάθε χρόνο τη ζωή τους στους δρόμους\nΤα τροχαία ατυχήματα έχουν λάβει τόσο μεγάλες διαστάσεις σε διεθνές επίπεδο, ώστε να προκαλούν αριθμό θανάτων εφάμιλλο με το AIDS αναφέρει η Παγκόσμια Οργάνωση Υγείας (ΠΟΥ), με αφορμή την σημερινή Παγκόσμια Ημέρας Υγείας.\nΤα Ηνωμένα Έθνη προειδοποιούν ότι κάθε χρόνο σκοτώνονται σε τροχαία δυστυχήματα πάνω από ένα εκατομμύριο άνθρωποι, αριθμός που αυξάνεται επικίνδυνα.\nΈνα μεγάλο ποσοστό αυτών των θανάτων θα μπορούσε να έχει αποφευχθεί εύκολα και με σχετικά χαμηλό κόστος, σύμφωνα με την έκθεση της ΠΟΥ.\nΚάθε χρόνο 1,2 εκατομμύρια άνθρωποι χάνουν τη ζωή τους και πάνω από 50 εκ. πάσχουν από μόνιμες αναπηρίες εξ αιτίας τροχαίων ατυχημάτων.\nΣτις αναπτυγμένες χώρες, αναφέρει η έκθεση της υπηρεσίας του ΟΗΕ, τα δυστυχήματα προκαλούν το θάνατο των οδηγών και επιβατών ενώ στον αναπτυσσόμενο κόσμο, θύματα των τροχαίων πέφτουν και άλλοι χρήστες των δρόμων.\nΤα Ηνωμένα Έθνη προειδοποιούν πως αν δεν ληφθούν μέτρα έως το 2020, θα διπλασιαστούν τα θύματα των τροχαίων.\nΟ καθηγητής Εϊένε Κρουγκ, διευθυντής της Υπηρεσίας Πρόληψης των Τραυματισμών και της Βίας της Παγκόσμιας Οργάνωσης Υγείας, υπογράμμισε ότι κατ εξοχήν θύματα των τροχαίων ατυχημάτων είναι παιδιά, έφηβοι, και νεαροί ενήλικες, δηλαδή ο ενεργός ηλικιακά πληθυσμός.\nΗ ΠΟΥ ζητά τη λήψη αυστηρών μέτρων και την εντατικοποίηση των ελέγχων αναφορικά με τη χρήση της ζώνης ασφαλείας και την κατανάλωση αλκοόλ από οδηγούς.\nΤετάρτη 07 Απριλίου 2004 - 08:19 (Ώρα Λονδίνου)\nΔριμύ κατηγορώ εναντίον της Γαλλίας για το ρόλο της στη γενοκτονία στη Ρουάντα εξαπέλυσε ο πρόεδρος της χώρας, Πολ Καγκάμε\nΗ Ρουάντα αποτίει φόρο τιμής της γενοκτονίας του 1994: περίπου 800.000 μέλη της φυλής Τούτσι και μετριοπαθή στελέχη της φυλής Χούτου σκοτώθηκαν από τις πολιτοφυλακές των Χούτου.\nΗ σφαγή άρχισε όταν κατερρίφθη το αεροπλάνο που μετέφερε τον πρόεδρο Χαμπιαριμάνα στις 6 Απριλίου 1994 από ρουκέτες που είχαν ριφθεί από το έδαφος.\nΤις επόμενες 100 μέρες ακραία στελέχη της φυλής Χούτου, που υποστήριζαν την κυβέρνηση, άρχισαν τη συστηματική σφαγή της φυλής Τούτσι, που αποτελούσε τη μειοψηφία του πληθυσμού της χώρας, και επίσης μελών της φυλής Χούτου που εθεωρούντο αντίπαλοι της κυβέρνησης.\nΟ πρόεδρος της Ρουάντας, Πολ Καγκάμε, κατηγόρησε τη Γαλλία ότι συνέβαλε στην προετοιμασία της γενοκτονίας.\nΌπως δήλωσε στον ανταποκριτή του BBC στη Ρουάντα, Μαρκ Ντόιλ, οι Γάλλοι είχαν εκπαιδεύσει τους πολιτοφύλακες της φυλής Χούτου: «τους έδειξαν πώς να σκοτώνουν».\nΟ πρόεδρος της Ρουάντας, Πολ Καγκάμε, υποστηρίζει ότι η Γαλλία έχει βαμμένα τα χέρια της στο αίμα\nΗ Γαλλία, πάντως, αρνείται κάθε ανάμιξη στις μαζικές αυτές σφαγές.\nΜάλιστα, έκθεση της γαλλικής κυβέρνησης που διέρρευσε στον Τύπο αναφέρει ότι οι αντάρτες της φυλής Τούτσι, που κυβερνούν τώρα τη Ρουάντα, είχαν ρίψει τις ρουκέτες κατά του αεροοπλάνου που μετέφερε τον πρόεδρο Χαμπιαριμάνα.\nΩστόσο, ο πρόεδρος Καγκάμε, στη συνέντευξη που παρεχώρησε στονανταποκριτή του BBC, χαρακτηρίζει «γελοίους» τους ισχυρισμούς αυτούς που στόχο έχουν, όπως υποστηρίζουν, να στρέψουν την προσοχή της διεθνούς κοινής γνώμης από το ρόλο που έπαιξε το Παρίσι στη γενοκτονία.\nΣτα περίχωρα της πόλης Φαλούτζα σε μείζονα μάχη εξελίσσεται η επιχείρηση των αμερικανικών δυνάμεων, που άρχισε με διακηρυγμένο στόχο τη σύλληψη των υπαιτίων για τη δολοφονία και το διαμελισμό τεσσάρων Αμερικανών μισθοφόρων.\nΣύμφωνα με πληροφορίες, εκρήξεις και ανταλλαγές πυρών σημειώθηκαν και μέσα σε συνοικίες της πόλης, που έχει περικυκλωθεί από δύναμη 2000 πεζοναυτών, που υποστηρίζονται από άρματα μάχης, βαρύ πυροβολικό και μαχητικά ελικόπτερα.\nΣύμφωνα με νοσοκομειακές πηγές, 30 Ιρακινοί έχασαν τη ζωή τους και 25 τραυματίστηκαν κατά τη διάρκεια της νύχτας.\nΝωρίτερα ο αμερικανικός στρατός είχε ανακοινώσει ότι επτά στρατιώτες του σκοτώθηκαν στο Ιράκ το τελευταίο 24ωρο.\nΤρεις πεζοναύτες βρήκαν το θάνατο σε διαφορετικές επιθέσεις σε σιιτικές περιοχές της Βαγδάτης και τέσσερις συνάδελφοί τους στην επαρχία Ανμπάρ, δυτικά της Βαγδάτης σε μάχες με Σουνίτες.\nΗ επαρχία Ανμπάρ αποτελεί το «τρίγωνο των Σουνιτών» όπου βρίσκονται οι πόλεις της Φαλούτζα και του Ραμαντί - προπύργια της ιρακινής αντίστασης.\nΑίμα στο νότιο Ιράκ\nΟι συγκρούσεις συνεχίστηκαν και στο νότιο Ιράκ μεταξύ Σιιτών και ιταλικών στρατευμάτων κατοχής στην πόλη της Νασιρίγια, με αποτέλεσμα να σκοτωθούν τουλάχιστον 15 Ιρακινοί.\nΕνώ το απόγευμα έληξε η δίωρη κατάπαυση του πυρός που κήρυξαν οι Σιίτες δίνοντας την ευκαιρία στα ιταλικά στρατεύματα να εγκαταλείψουν την περιοχή, ο Ιταλός πρωθυπουργός, Σίλβιο Μπερλουσκόνι δήλωσε ότι οι στρατιώτες της χώρας του δεν πρόκειται να αποχωρήσουν.\nΑρκετοί Ιρακινοί έχασαν την ζωή τους και στις σιιτικές συνοικίες της Βαγδάτης, όπου το βράδυ της Τρίτης ακούγονταν εκρήξεις για τρίτη συνεχή ημέρα, μεταδίδουν οι ανταποκριτές.\nΥπολογίζεται ότι από την έναρξη της σιιτικής εξέγερσης την Κυριακή περισσότεροι από 100 Ιρακινοί και περίπου 30 στρατιώτες των κατοχικών στρατευμάτων έχουν χάσει τη ζωή τους.\nΤετάρτη 07 Απριλίου 2004 - 07:01 (Ώρα Λονδίνου)\nΑρνητικές επιπτώσεις στη δημοτικότητα του Αμερικανού προέδρου έχουν οι εξελίξεις στο Ιράκ\nΑπτόητος δηλώνει ο πρόεδρος των ΗΠΑ, Τζορτζ Μπους, παρά τη σοβαρή επιδείνωση της κατάστασης στο Ιράκ. Σε γραπτή δήλωσή του από το ράντσο του στο Τέξας, μετά από σύσκεψη με συμβούλους του, οι οποίοι τον ενημέρωσαν για την παρούσα κατάσταση στο Ιράκ, ο πρόεδρος Μπους αναφέρει ότι οι ΗΠΑ θα ολοκληρώσουν το έργο τους.\nΣτη σύσκεψη συμμετείχε και ο υπουργός ’μυνας, Ντόναλντ Ράμσφελντ, ο οποίος υποσχέθηκε στους διοικητές των αμερικανικών στρατευμάτων στο Ιράκ ότι θα λάβουν όποια ενίσχυση σε έμψυχο δυναμικό κριθεί αναγκαία.\nΑυτή τη στιγμή στο Ιράκ, σύμφωνα με τον κ. Ράμσφελντ, βρίσκονται περί τις 135 χιλιάδες Αμερικανών στρατιωτών, οι οποίοι μάλιστα τελούν «υπό ασυνήθιστα υψηλό βαθμό συναγερμού», κατά τον Αμερικανό υπουργό ’μυνας, λόγω αναδιανομής των δυνάμεων στην ιρακινή επικράτεια.\nΟ κ. Ράμσφελντ, επίσης, σε ομιλία του στη στρατιωτική ακαδημία στο Νόρφολκ της Βιρτζίνια, προανήγγειλε ότι η τριακοστή Ιουνίου, ημέρα μεταβίβασης της εξουσίας στους Ιρακινούς, δε σημαίνει απαραίτητα και την απόσυρση των αμερικανικών δυνάμεων.\nΟ Βρετανός πρωθυπουργός, Τόνι Μπλερ, δήλωσε ότι οι επιθέσεις εναντίον των υπό αμερικανική διοίκηση συμμαχικών δυνάμεων το μόνο που θα επιτύχουν θα είναι η ενίσχυση της αποφασιστικότητας της συμμαχίας να θεμελιώσει τη δημοκρατία στη χώρα.\nΟι δηλώσεις Μπλερ έγιναν μετά τη συνάντηση που είχε με τον προσωρινό υπουργό Εξωτερικών του Ιράκ, Χοσιάρ Ζεμπαρί, στο Λονδίνο.\nΟ κ. Ζεμπαρί απέρριψε τους ισχυρισμούς ότι οι αναταραχές στο Ιράκ σηματοδοτούν τη βύθιση της χώρας στο χάος.\nΌπως, εξάλλου, έγινε γνωστό, ο κ. Μπλερ θα μεταβεί στην Ουάσινγκτον στα τέλη της ερχόμενης εβδομάδας.\nΩστόσο, οι δραματικές εξελίξεις στο Ιράκ είχαν άμεσο αντίκτυπο στην προεκλογική εκστρατεία του προέδρου των ΗΠΑ.\nΠαρά την άπλετη χρηματοδότησή του - τον περασμένο μήνα ο Τζορτζ Μπους δαπάνησε πάνω από 40 εκ. δολάρια σε προεκλογικά διαφημιστικά σποτ -, χθεσινή δημοσκόπηση του Κέντρου Έρευνας Πιού αποκαλύπτει ότι μόνο το 43% των ερωτηθέντων πιστεύει ότι ο Αμερικανός πρόερος έχει την κατάλληλη επάρκεια για το αξίωμα του.\nΑπό τον Ιανουάριο η δημοτικότητα του κ. Μπους μειώθηκε κατά 13 ποσοστιαίες μονάδες.\nΣημειώνεται δε ότι η έρευνα διεξήχθη πριν το Σαββατοκύριακο, όταν δηλαδή ξεκίνησε η δραματική επιδείνωση της κατάστασης στο Ιράκ.\nΤις εξελίξεις στο Ιράκ εκμεταλλεύθηκαν οι Δημοκρατικοί που εξαπέλυσαν δριμύτατη επίθεση κατά του προέδρου.\nΟ γερουσιαστής Έντουαρντ Κένεντι αποκάλεσε το Ιράκ «Βιετνάμ του Τζορτζ Μπους» καλώντας τον αμερικανικό λαό να καταψηφίσει τον πρόεδρο, ενώ ο υποψήφιος του κόμματος για το προεδρικό αξίωμα, Τζον Κέρι, χαρακτήρισε τον κ. Μπους το χειρότερο μεταπολεμικό πρόεδρο των ΗΠΑ.\nΤετάρτη 07 Απριλίου 2004 - 04:44 (Ώρα Λονδίνου)\nΣε αμερικανική αεροπορική βάση στο Κατάρ μεταφέρθηκε μυστικά ο έκπτωτος ηγέτης του Ιράκ, Σαντάμ Χουσείν, σύμφωνα με πρωτοσέλιδο ρεπορτάζ της Ιντιπέντεντ (Independent).\nΟ ανταποκριτής της εφημερίδας στη Βαγδάτη, Ρόμπερτ Φισκ, μεταδίδει ότι η μυστική μεταφορά του πρώην ηγέτη του Ιράκ, υπαγορεύθηκε από φόβους των ΗΠΑ ότι εν μέσω της κλιμακούμενης έντασης στη χώρα ίσως γινόταν κάποια απόπειρα εντυπωσιακής απελευθέρωσης του Σαντάμ Χουσείν.\nΠροηγούμενη πιθανή τοποθεσία κράτησής του θεωρούνταν η μεγάλη στρατιωτική βάση των ΗΠΑ στην πόλη Μπάλαντ, βόρεια της Βαγδάτης, στο δρόμο προς την Τικρίτ.\nΣύμφωνα με τον ανταποκριτή της εφημερίδας, οι Αμερικανοί δεν ενημέρωσαν ούτε τη βασιλική οικογένεια του εμιράτου του Κατάρ για την υψηλής μυστικότητας μεταφορά, ούτε τις υπηρεσίες ασφαλείας της αραβικής χώρας.\nΣε ό,τι αφορά την εξέλιξη των ανακρίσεων, η εφημερίδα σημειώνει ότι ο Σαντάμ Χουσείν δεν είναι συνεργάσιμος, δίνοντας ασαφείς απαντήσεις στους Αμερικανούς ανακριτές.\nΠαράλληλα, σημειώνεται ότι η Ουάσινγκτον φαίνεται εξαιρετικά διστακτική να ξεκινήσει τις διαδικασίες για τη δίκη του πρώην ηγέτη του Ιράκ, καθώς και του υπουργού Εξωτερικών του καθεστώτος, Ταρέκ Αζίζ, πριν τις προεδρικές εκλογές στις ΗΠΑ, τον προσεχή Νοέμβριο.\nΩς αιτία της διστακτικότητας αυτής, ο Ρόμπερτ Φισκ βλέπει το γεγονός ότι οι δύο κρατούμενοι γνωρίζουν από πρώτο χέρι την υποστήριξη που παρείχε ο Λευκός Οίκος στο κόμμα Μπάαθ τη δεκαετία του 1980, με τις όποιες συνέπειες μπορεί αυτό να έχει στη δημοτικότητα του επιτελείου του προέδρου Μπους.\n«Η μέρα που έληξε η αμερικανική κατοχή»\nΜε την κατάσταση ασφαλείας στο Ιράκ ασχολούνται οι Τάιμς (Times), τονίζοντας ότι οι υπό αμερικανική διοίκηση συμμαχικές δυνάμεις πασχίζουν να ανακτήσουν τον έλεγχο πόλεων που τάσσονται στο πλευρό εξτρεμιστών Σιιτών.\nΗ εφημερίδα σημειώνει τις μάχες που διεξήχθησαν το τελευταίο 48ωρο σε πολλές ιρακινές πόλεις, όπως η Ραμαντί, η Φαλούτζα, η Καρμπάλα, η Ντιβανίγια, η Νασιρίγια, η Κουτ, η Αμάρα, η Βασόρα και η Βαγδάτη.\nΟι Τάιμς επισημαίνουν τις ανησυχίες Αμερικανών πολιτικών, οι οποίοι, παρά τις καθησυχαστικές δηλώσεις του διοικητή του Ιράκ, Πολ Μπρέμερ, κάνουν λόγο για επαπειλούμενη απώλεια ελέγχου της κατάστασης στο Ιράκ.\nΣε άρθρο της η εφημερίδα υποστηρίζει ότι το σχέδιο μεταβίβασης της εξουσίας στους Ιρακινούς στις 30 Ιουνίου θα πρέπει να προχωρήσει κανονικά και να συνοδευτεί από απόσυρση των στρατιωτών.\nΣε ρεπορτάζ, εξάλλου, από τη Νατζάφ δίνεται η εικόνα μιας πόλης εξεγερμένης, υπό τον έλεγχο των υποστηρικτών του ακραίου Σιίτη κληρικού, Μοκτάντα αλ-Σαντρ. Ο χαρακτηριστικός τίτλος του ρεπορτάζ είναι: «Η μέρα που έληξε η αμερικανική κατοχή».\nΗ Γκάρντιαν (Guardian) αναφέρεται στις ανησυχίες του επιτελείου του προέδρου των ΗΠΑ, Τζορτζ Μπους, ότι η κλιμάκωση της βίας στο Ιράκ ίσως αποτελέσει τροχοπέδη στην τρέχουσα προεκλογική εκστρατεία.\nΑκόμα και ρεπουμπλικάνοι πολιτικοί προειδοποιούν πλέον για τον κίνδυνο να ξεσπάσει εμφύλια σύρραξη στο Ιράκ, σημειώνει η εφημερίδα, προσθέτοντας ότι η ανακοίνωση επίσκεψης του Βρετανού πρωθυπουργού, Τόνι Μπλερ, στην Ουάσινγκτον την ερχόμενη εβδομάδα, εντείνει την αίσθηση της κρισιμότητας της κατάστασης.\nΗ Τέλεγκραφ (Daily Telegraph) προβάλλει τη δήλωση του Τόνι Μπλερ ότι η Βρετανία δε θα εγκαταλείψει εκφοβισμένη το Ιράκ.\nΗ εφημερίδα φιλοξενεί δηλώσεις του υπαρχηγού του Μοκτάντα αλ-Σαντρ, Αμπντούλ Σετάρ αλ-Μπεχαντίλι, σύμφωνα με τον οποίο η μόνη απάντηση στο «αμερικανικό πρόβλημα» είναι η βία.\nΟ διοικητής του λεγόμενου «Στρατού Μεχντί» δηλώνει ότι καθημερινώς στρατολογούνται νέα μέλη, σε όλο το Ιράκ.\nΟι Φαϊνάνσιαλ Τάιμς (Financial Times) έχουν ως κύριο θέμα τους την απόφαση του μεγιστάνα των μέσων ενημέρωσης, Ρούπερτ Μέρντοκ, να εγγράψει την εταιρεία του στο χρηματιστήριο της Νέας Υόρκης, μεταφέροντάς την από την Αυστραλία στις ΗΠΑ.\nΗ κίνηση αυτή, εξηγεί η εφημερίδα υπαγορεύεται από το γεγονός ότι το μεγαλύτερο μέρος του προϊόντος της εταιρείας διακινείται στην αμερικανική αγορά.\nΑποτροπή επίθεσης με χημικά στο Λονδίνο\nΌλες οι εφημερίδες , εξάλλου, αναφέρονται στην αποκάλυψη ότι οι βρετανικές μυστικές υπηρεσίες απέτρεψαν επίθεση με χημικές ουσίες στο Λονδίνο.\nΣύμφωνα με τα όσα έχουν γίνει γνωστά, μετά από υποκλοπή τηλεφωνημάτων υπόπτων τρομοκρατών στη Βρετανία και το Πακιστάν, αποκαλύφθηκε η ύπαρξη σχεδίου επίθεσης, είτε στον υπόγειο σιδηρόδρομο της βρετανικής πρωτεύουσας, είτε σε κάποιο μεγάλο εμπορικό κέντρο.\nΕκτιμάται, ωστόσο, ότι τα σχέδια βρίσκονταν ακόμη στο αρχικό στάδιο.


Μηνιαίο αρχείο Ιούλιος 2018\nΕΓΓΡΑΦΕΣ ΣΤΟΥΣ ΠΑΙΔΙΚΟΥΣ ΣΤΑΘΜΟΥΣ ΤΟΥ ΔΗΜΟΥ ΓΛΥΦΑΔΑΣ ΜΕΣΩ ΕΣΠΑ ΓΙΑ ΤΗ ΣΧΟΛΙΚΗ ΧΡΟΝΙΑ 2018-2019\nΜετά την ανάρτηση των οριστικών πινάκων δικαιούχων/μη δικαιούχων αξίας τοποθέτησης (voucher) της δράσης «Εναρμόνιση Οικογενειακής και Επαγγελματικής Ζωής» της Ελληνικής Εταιρίας Τοπικής Ανάπτυξης και Αυτοδιοίκησης (ΕΕΤΑΑ)\nΑναρτήθηκε &nbsp31 Ιουλίου 2018 στις 13:25\nΑΝΑΒΟΛΗ ΕΚΔΗΛΩΣΕΩΝ ΦΕΣΤΙΒΑΛ ΓΛΥΦΑΔΑΣ\nΗ χώρα βρίσκεται σε βαθύ πένθος. Οικογένειες θρηνούν, η αναζήτηση αγνοουμένων συνεχίζεται, χιλιάδες άνθρωποι μετρούν το μέγεθος της καταστροφής στα σπίτια και στις περιουσίες τους.\nΑναρτήθηκε &nbsp31 Ιουλίου 2018 στις 13:22\nΑΝΑΚΟΙΝΩΣΗ ΓΙΑ ΤΗΝ ΟΡΓΑΝΩΣΗ ΕΘΕΛΟΝΤΙΚΩΝ ΟΜΑΔΩΝ ΓΙΑ ΤΟ ΜΑΤΙ!!\nΗ εθνική τραγωδία που ζούμε απαιτεί τη μεγαλύτερη δυνατή συμπαράσταση και αλληλεγγύη. Από την Παρασκευή το πρωί, μηχανήματα έργου, πιεστικά, σάρωθρα και εργαζόμενοι του Δήμου Γλυφάδας βρίσκονται στο Μάτι,\nΑναρτήθηκε &nbsp31 Ιουλίου 2018 στις 13:20\nΚΟΥΙΖ ΓΙΑ ΑΡΧΑΡΙΟΥΣ??\nΠοιος είναι ο πρόεδρος του Συλλόγου Εθελοντών Δασοπροστασίας και Πυρόσβεσης του δήμου Γλυφάδας,\nΑναρτήθηκε &nbsp31 Ιουλίου 2018 στις 12:03\nΝΕΟ ΕΚΤΑΚΤΟ ΔΕΛΤΙΟ ΕΠΙΔΕΙΝΩΣΗΣ ΤΟΥ ΚΑΙΡΟΥ!\nΑναρτήθηκε &nbsp31 Ιουλίου 2018 στις 11:36\nΣΕ ΓΥΝΑΙΚΑ ΑΝΗΚΕΙ Η ΣΩΡΟΣ ΠΟΥ ΕΝΤΟΠΙΣΤΗΚΕ ΑΝΟΙΧΤΑ ΤΗΣ ΓΛΥΦΑΔΑΣ\nΣε διευκρίνιση για τη σορό που εντοπίστηκε το πρωί στον Σαρωνικό Κόλπο, προέβη πριν από λίγο το Λιμενικό Σώμα Ελληνική Ακτοφυλακή.\nΑναρτήθηκε &nbsp31 Ιουλίου 2018 στις 11:29\nΕΝΤΟΠΙΣΤΗΚΕ ΚΑΜΜΕΝΟ ΠΤΩΜΑ ΑΝΟΙΧΤΑ ΤΗΣ ΓΛΥΦΑΔΑΣ ΚΟΝΤΑ ΣΤΙΣ ΦΛΕΒΕΣ\nΚαμένο πτώμα εντοπίστηκε ανοιχτά της Γλυφάδας από ταχύπλοο που έπλεε κοντά στις νησίδες Φλέβες με προορισμό την Αίγινα.\nΑναρτήθηκε &nbsp31 Ιουλίου 2018 στις 10:53\nΣΤΟ ΠΡΟΣΩΠΟ ΤΟΥ ΕΠΙΒΡΑΒΕΥΕΤΑΙ Η ΜΕΤΡΙΟΤΗΤΑ ΚΑΙ Η ΜΙΚΡΟΨΥΧΙΑ.\nΟ ρεβανσισμός αποδεδειγμένα δεν είναι ο καλύτερος σύμβουλος, όμως κάποιοι επιμένουν σε αυτήν την τακτική χωρίς να καταλαβαίνουν ότι η μικρότητα που βγάζουν τους εκθέτει με συνέπεια στο τέλος να γελοιοποιούνται.\nΑναρτήθηκε &nbsp31 Ιουλίου 2018 στις 10:39\n«ΒΟΜΒΑ» ΓΙΑ ΤΟΥΣ ΣΥΡΙΖΑΝΕΛ: ΕΡΧΕΤΑΙ ΚΑΤΑΡΕΥΣΗ ΤΗΣ ΕΛΛΗΝΙΚΗΣ ΚΥΒΕΡΝΗΣΗΣ ΚΑΙ ΠΡΟΩΡΕΣ ΕΚΛΟΓΕΣ»\nΤον… επικήδειο του Πρωθυπουργού γράφει ένα από τα μεγαλύτερα think tank στο κόσμο. Σίγουρα οι ξένοι αναλυτές γνωρίζουν περισσότερα.\nΑναρτήθηκε &nbsp31 Ιουλίου 2018 στις 07:07\nΕΛΛΗΝΙΚΗ ΓΛΩΣΣΑ: ΓΙ΄ ΑΥΤΟ Η ΕΛΛΗΝΙΚΗ ΓΛΩΣΣΑ ΕΙΝΑΙ Η ΑΡΧΗ ΟΛΩΝ – ΔΕΙΤΕ ΚΑΤΙ ΠΟΥ ΔΕΝ ΞΕΡΑΤΕ ΓΙΑ ΤΥΟ ΕΛΛΗΝΙΚΟ ΑΛΦΑΒΗΤΟ\nΗ Ελληνική γλώσσα δεν είναι τυχαία… Χτίστηκε πάνω στα μαθηματικά, και αυτό που ελάχιστοι ακόμα ξέρουν είναι ότι κάθε λέξη στην Ελληνική έχει μαθηματικό υπόβαθρο. Τα γράμματα στην Ελληνική γλώσσα δεν είναι στείρα σύμβολα.\nΑναρτήθηκε &nbsp31 Ιουλίου 2018 στις 06:59


ΕΘΙΜΟΤΥΠΙΚΗ ΕΠΙΣΚΕΨΗ ΤΟΥ ΣΕΒ. ΜΗΤΡΟΠΟΛΙΤΗ ΜΑΣ κ. ΔΙΟΝΥΣΙΟΥ ΣΤΗΝ ΣΧΟΛΗ ΜΗΧΑΝΙΚΟΥ ΣΤΟ ΛΟΥΤΡΑΚΙ. - ΕΝΑ ΚΙ ΕΝΑ news Πελοπόννησος\nHome Κορινθία Πελοπόννησος ΕΘΙΜΟΤΥΠΙΚΗ ΕΠΙΣΚΕΨΗ ΤΟΥ ΣΕΒ. ΜΗΤΡΟΠΟΛΙΤΗ ΜΑΣ κ. ΔΙΟΝΥΣΙΟΥ ΣΤΗΝ ΣΧΟΛΗ ΜΗΧΑΝΙΚΟΥ ΣΤΟ ΛΟΥΤΡΑΚΙ.\nΕΘΙΜΟΤΥΠΙΚΗ ΕΠΙΣΚΕΨΗ ΤΟΥ ΣΕΒ. ΜΗΤΡΟΠΟΛΙΤΗ ΜΑΣ κ. ΔΙΟΝΥΣΙΟΥ ΣΤΗΝ ΣΧΟΛΗ ΜΗΧΑΝΙΚΟΥ ΣΤΟ ΛΟΥΤΡΑΚΙ.\nΕΝΑ ΚΙ ΕΝΑ news Πελοπόννησος 1:53 μ.μ. Κορινθία , Πελοπόννησος Edit\nΕθιμοτυπική επίσκεψη πραγματοποίησε σήμερα Τετάρτη, 13 Δεκεμβρίου 2017, ο σεπτός Ποιμενάρχης μας κ. Διονύσιος στο Στρατόπεδο της Σχολής Μηχανικού, στο Λουτράκι\nκαι συγκεκριμένα στον Υποστράτηγο, κ. Λάλο Νικόλαο, Διευθυντή Διεύθυνσης Μηχανικού του Γενικού Επιτελείου Στρατού (ΔΜΧ/ΓΕΣ) και στον Ταξίαρχο κ. Ηλία Αρσένο, Διοικητή της Σχολής Μηχανικού Λουτρακίου, όπου είχαν κατ’ ιδίαν συνάντηση και αντάλλαξαν απόψεις για υπηρεσιακά, κοινωνικά και φιλανθρωπικά ζητήματα. Οι δύο Ανώτατοι Αξιωματικού προέβαλαν στον Σεβασμιώτατο Μητροπολίτη μας βιντεοεγγραφή ήχου και εικόνων σχετικά με το έργο και την προσφορά του Σώματος Μηχανικού.


Βέροια Κ17 - ΠΑΟΚ Κ17 1-1\n#Δερμιτζάκης (Βέροια Κ17)\n#Παναγιωτίδης (ΠΑΟΚ Κ17)\nΤην καλύτερη φετινή της εμφάνιση η Κ17 της Βέροιας τη φύλαγε για τον πρωταθλητή! Η ομάδα του Δημήτρη Χριστοφορίδη κατάφερε να βάλει…δύσκολα στον «δικέφαλο» και θα μπορούσε να πάρει και τη νίκη καθώς προηγήθηκε με ένα εξαιρετικό σε εκτέλεση γκολ του Μπουρδάνου.\nΠριν την έναρξη του αγώνα, η ομάδα της Κ17 επεφύλασσε μία έκπληξη στον προπονητή της Κ20 και υπεύθυνο των ακαδημιών της Βέροιας, Στέφανο Γαϊτάνο. Ο παλαίμαχος παίκτης του ΠΑΟΚ και ομόλογος του στον «δικέφαλο» Σταύρος Σαράφης παρέδωσε στον έμπειρο προπονητή μία φωτογραφία από την πρώτη φορά που φόρεσε τη φανέλα της «Βασίλισσας» πριν ακριβώς 50 χρόνια! Ο Στέφανος Γαϊτάνος, εμφανώς συγκινημένος και έχοντας στο πλευρό του την κόρη του Κατερίνα, προπονήτρια η ίδια στην Κ10 της Βέροιας, παρέλαβε τη φωτογραφία και δεν αρνήθηκε να φωτογραφηθεί τόσο με τον Δημήτρη Χριστοφορίδη όσο και με τους παίκτες και των δύο ομάδων.\nΣτο αγωνιστικό κομμάτι, ο πρωταθλητής ΠΑΟΚ ξεκίνησε πιο δυνατά τον σημερινό αγώνα και από το πρώτο λεπτό επέβαλλε τον ρυθμό του στον αγωνιστικό χώρο. Η μπάλα, παρά τον κάκιστο αγωνιστικό χώρο, κυκλοφορούσε σωστά στον άξονα, με τους παίκτες του Αλέκου Θεοδωρίδη να δημιουργούν πολλές καταστάσεις στα καρέ του εξαιρετικού για ακόμη ένα παιχνίδι Μαρκούση. Παρόλα αυτά, οι παίκτες του Δημήτρη Χριστοφορίδη ανταπεξήλθαν στην πίεση των φιλοξενούμενων και μάλιστα θα μπορούσαν στο 36′ να πετύχουν τέρμα, ο Μπουρδάνος όμως προδωμένος από το κακό τερέν, έστειλε τη μπάλα εξ επαφής ψηλά άουτ.\nΑπό το πρώτο λεπτό του δευτέρου μέρους η Βέροια έδειξε τελείως διαφορετικό πρόσωπο και κατάφερε να βρει αρκετούς διαδρόμους προς τα καρέ του Δεληγιάννη. Εκτός των άλλων, κατάφερε να προηγηθεί στο 57′ με ένα εξαιρετικό σε εκτέλεση τέρμα του Μπουρδάνου, που σημάδεψε το «Γ» της εστίας. Η «Βασίλισσα» δεν κλείστηκε στη συνέχεια και προσπάθησε με πιο ενισχυμένο κέντρο να αναχαιτίσει τους αντίπαλους επιθετικούς και να αντέξει στη δεδομένη πίεση του «δικεφάλου».\nΣτο 65′ οι φιλοξενούμενοι κατάφεραν να ισοφαρίσουν με τον Παναγιωτίδη, τέρμα που αμφισβήτησαν έντονα οι γηπεδούχοι υποστηρίζοντας πως ουδέποτε πέρασε η μπάλα τη γραμμή. Οι διαμαρτυρίες έγιναν πιο έντονες στο 84′, όταν ο διαιτητής κ. Τρέβλας ακύρωσε τέρμα του Δερμιτζάκη για επιθετικό φάουλ του σκόρερ.\nΒοηθοί του κ. Τρέβλα οι κ.κ. Κωστούλης και Ασβεστάρας.\nΒέροια Κ17 : Μαρκούσης, Δημητριάδης, Χαραλαμπίδης, Σιμόνι (84′ Πιστόλας), Δερμιτζάκης, Μαγγίζης, Καψάλης (89′ Τσιούχας), Παπακωνσταντίνου (75′ Αναστασιάδης), Τέας (65′ Κουτρουλιάς), Χατζηπαρασίδης, Μπουρδάνος (82′ Στράντζαλης)\nΠΑΟΚ Κ17 : Δεληγιάννης, Κασαπίδης, Παντεκίδης, Ξεπαπαδέας, Δοδοντσάκης, Παναγιωτίδης Αρ., Καρολίδης (65′ Γιαννακόπουλος), Κώστας, Κάκος (56′ Κούστα), Πούφλης (76′ Αργυρίου), Συράκος\n*Για το Imathia Sports News, Αργύρης Τσιγγενόπουλος


Ξύλινα Φυσικά Γλυπτά: Θόδωρος Καραγιάννης-Πεύκη και Ρόμπολο!\nΞύλινα Φυσικά Γλυπτά\nnatural wood art drift sculptures\nΘόδωρος Καραγιάννης-Πεύκη και Ρόμπολο!\nΞύλινες διαδρομές WOOD PRINSA PEACE...\nΟ Θόδωρος Καραγιάννης είναι Γρεβενιώτης και είναι ο ιδιοκτήτης της γνωστής Μανιταροταβέρνας ΑΥΛΑΙΣ.\nΣτις αμέτρητες εξορμήσεις του στις πλαγιές της Πίνδου για τη συλλογή των μανιταριών εύρισκε διάφορα πετρώματα και ξερά ξύλα από αιωνόβια πεύκα και ρόμπολα.\nΤα ξύλα του τράβηξαν ιδιαίτερα την προσοχή τόσο για την αντοχή τους στο χρόνο όσο και για τα διάφορα σχέδια που παρέπεμπαν σε μοναδικές μορφές -με ιδιαίτερη κίνηση-ζώων, πουλιών ,ερπετών κ.λ.π.\nΑπό απλή περιέργεια άρχισε να μαζεύει μερικά από αυτά και με απλά εργαλεία κατσαβίδια και μαχαιράκια άρχισε να καθαρίζει τις σάπιες επιφάνειες.Διαπίστωσε ότι η καρδιά του ξύλου που απέμεινε μετά τον καθαρισμό ήταν σκληρή , λεία και με εντυπωσιακά σχέδια.\nΣήμερα μετά από τρία χρόνια 100 και πλέον ξύλινες κατασκευές μικρές και μεγάλες κοσμούν την μανιταροταβέρνα του στα Γρεβενά, ενώ άλλα 100 παραμένουν σε αποθηκευτικούς χώρους.\nΗ αρχική του περιέργεια έγινε στην πορεία χόμπι . Σήμερα ο Θόδωρος Καραγιάννης στις ώρες που θέλει να χαλαρώσει από τη δουλεία του ασχολείται συστηματικά και με πολύ μεράκι με την επεξεργασία ξύλινων ευρημάτων κατά κύριο λόγο από μαύρη Πεύκη και ρόμπολο.\nΣτις προθέσεις του δεν είναι να πουλήσει τις κατασκευές του. Τις θεωρεί κομμάτια των διαδρομών του στα δάση και βλέπει σε καθένα από αυτά κάτι από τις ομορφιές και τη γοητεία της Γρεβενιώτικης φύσης που ιδιαίτερα αγαπά.\nτο κέρδος του απ'όλη αυτή την προσπάθεια όπως ο ίδιος παραδέχεται είναι πως τώρα γέμισε τον ελεύθερο χρόνο του ευχάριστα και δημιουργικά. Και ακόμη πως εκτός από την μεγάλη του αγάπη ...τα μανιτάρια έχει έναν επί πλέον λόγο να επισκέπτεται τακτικά τις δασωμένες πλαγιές.\nΑναρτήθηκε από prinsapeace στις 3:42 π.μ.


Νέα αποστολή βοήθειας στο Κατάστημα Κράτησης Γυναικών Ελεώνα\nΤετάρτη, 16 Μάρτιος 2011 14:32\nΣτο πλαίσιο του προγράμματος στήριξης των Ελληνικών φυλακών η Fair Planet διατηρεί σταθερή συνεργασία και επικοινωνία με το Κατάστημα Κράτησης Γυναικών Ελεώνα, για την κάλυψη άμεσων αναγκών των κρατούμενων γυναικών.\nΤη Τρίτη 15 Μαρτίου 2011 η οργάνωση παρέδωσε ανθρωπιστική βοήθεια ειδών ιματισμού, ρουχισμού, ειδών προσωπικής υγιεινής, περιποίησης βρεφών καθώς και παιχνιδιών για τα παιδιά που φιλοξενούνται στις φυλακές με τις κρατούμενες μητέρες τους.\n- Την εταιρία για την μεταφορά της βοήθειας στον Ελεώνα.\n- Το “6ο Δημοτικό Σχολείο Αλίμου”, το “Μουσικό Σχολείο Αλίμου”, τους πολίτες και τα μέλη της οργάνωσης μας που ανταποκρίθηκαν άμεσα στην έκκληση της Fair Planet για τη συγκέντρωση της βοήθειας.\nΟι φυλακές του Ελεώνα έχουν ανάγκη περαιτέρω στήριξης την οποία η Fair Planet σκοπεύει να προσφέρει με νέες δράσεις. Βρισκόμαστε στο στάδιο διοργάνωσης συναυλίας από τετραμελές μουσικό συγκρότημα νέων, εθελοντών της οργάνωσης μας και προετοιμασίας εργαστηρίων θεατρικού παιχνιδιού σε συνεργασία με τις κοινωνικές υπηρεσίες των φυλακών αυτών.


Απίστευτο! Ο Μικ Τζάγκερ ποζάρει φορώντας κραγιόν και φόρεμα - Press24.gr\nHome Θέματα Celebrities Hotnews Απίστευτο! Ο Μικ Τζάγκερ ποζάρει φορώντας κραγιόν και φόρεμα\nΘέματα Celebrities Hotnews\nΑπίστευτο! Ο Μικ Τζάγκερ ποζάρει φορώντας κραγιόν και φόρεμα\n12/30/2015 08:10:00 π.μ. 0\nΟ Μικ Τζάγκερ ποζάρει ντυμένος με γυναικεία ρούχα και έντονο μακιγιάζ στο πλευρό της πρώην γυναίκας του, Τζέρι Χολ, φορώντας κραγιόν και eyeliner ενώ εκείνη φορώντας ένα μαύρο φόρεμα στέκεται στο πλάι του βαμμένη εμφανώς λιγότερο.\nΤην εκκεντρική φωτογραφία με τον 72χρονο ροκ σταρ την έφερε στο φως της δημοσιότητας η Daily Mail και έχει αφήσει τους πάντες άφωνους.\nΤο συγκεκριμένο στιγμιότυπο τραβήχτηκε στην Γαλλία το 1996 από την γνωστή φωτογράφο Μπριγκίτ Λακόμπ. Μετά από αρκετά χρόνια η φωτογράφος μίλησε σε βρετανική εφημερίδα και είπε χαρακτηριστικά:\n«Ο Μικ Τζάγκερ είχε συμφωνήσει να τραβήξουμε μία φωτογραφία και ξαφνικά εμφανίστηκε βαμμένος. Το φόρεμα ήταν δική του ιδέα σκέφτηκε ότι θα είχε πλάκα. Την λατρεύω αυτή την φωτογραφία φαίνεται πολύ φυσική».\nΗ φωτογραφία εκτίθεται αυτές τις μέρες σε έκθεση φωτογραφίας στο «Phillips Auction House» στο Λονδίνο:\nΝα θυμίσουμε ότι, το ζευγάρι χώρισε περίπου τρία χρονιά μετά την λήψη της φωτογραφίας το 1999. Οι δύο τους έχουν καλές σχέσεις και έχουν αποκτήσει μαζί τέσσερα παιδιά την 31χρονη Ελίζαμπεθ, τον 30χρονο Τζέιμς, την 23χρονη Τζόρτζια Μέι, και τον 17χρονο Γκάμπριελ.\nTags: Θέματα Celebrities Hotnews


Ένα Μανιφέστο για τις ψηφιακές ικανότητες των εκπαιδευτών ενηλίκων, εμπνευσμένο από το πρόγραμμα SLIDE | EPALE\nΤο Σλοβενικό Πανεπιστήμιο Τρίτης Ηλικίας συμμετέχει επί του παρόντος στο πρόγραμμα SLIDE, Digital Story Telling στην ψηφιακή Ευρώπη, ένα πρόγραμμα Erasmus + EU. Το έργο αφορά την τέχνη της αφήγησης ιστοριών με ψηφιακό τρόπο. Βασικά, το έργο στοχεύει στην ενίσχυση των δεξιοτήτων των εκπαιδευτών ενηλίκων και στην εισαγωγή ψηφιακών εκπαιδευτικών καθηκόντων στα προγράμματα εκπαίδευσης ενηλίκων. Δύο απλές αλλά χρήσιμες εφαρμογές, το Story Jumper και το Canva και η χρήση τους στα προγράμματα εκπαίδευσης ενηλίκων βρίσκονται στον πυρήνα του έργου SLIDE με τους ακόλουθους εταίρους:\nFundacja Integraciji Spolecznej FIS, Πολωνία\nLUETEC, Libera Università Europea della Terza Età, Ιταλία\nEesti People to People, Εσθονία\nSlovenska univerzita za tretje življenjsko obdobje, Σλοβενία\nΓιατί ψηφιακή εκπαίδευση ενηλίκων\nΔεν υπάρχει αμφιβολία ότι οι κοινωνίες μας ψηφιοποιούνται και η ψηφιακή ένταξη χρειάζεται όλο και περισσότερο για να μη μεγαλώσει το ψηφιακό χάσμα μεταξύ των γενεών, των κοινωνικών ομάδων και των κοινωνικών στρωμάτων, ούτως ώστε να αποφευχθεί η αύξηση της κοινωνικής ανισότητας. Επιπλέον, ανάμεσα στις βασικές ικανότητες όπως η ανάγνωση, η γραφή, η κατανόηση, η επίλυση προβλημάτων κλπ., εντάσσεται και η ψηφιακή ικανότητα που χρησιμοποιείται σε όλους τους τομείς, συμπεριλαμβανομένης της εκπαίδευσης ενηλίκων. Επομένως, ερωτήσεις όπως το "Πόσο ψηφιακά ικανοί είναι οι εκπαιδευτές ενηλίκων;" ή "Σε ποιο βαθμό αναπτύσσονται και χρησιμοποιούνται οι ψηφιακές δεξιότητες στην εκπαίδευση ενηλίκων;" είναι κρίσιμες.\nΟ τομέας της εκπαίδευσης ενηλίκων πρέπει να συμμετέχει στον ψηφιακό μετασχηματισμό της κοινωνίας\nΕίναι πλέον γενικά παραδεκτό ότι οι ενήλικες αποκτούν αποτελεσματικότερα ψηφιακές δεξιότητες κατά την επαγγελματική τους ζωή και στον χώρο εργασίας τους. Χωρίς την ετοιμότητά τους να αποκτήσουν δεξιότητες ΤΠΕ και χωρίς να αυξάνουν τις ψηφιακές τους ικανότητες ή την ικανότητά τους να χειριζονται νέες εφαρμογές, δεν μπορούν να ολοκληρώσουν το μεγαλύτερο μέρος των εργασιακών τους καθηκόντων και προσαρμόζονται αργά στις αλλαγές στον ψηφιακό κόσμο και την κοινωνία. Για να επεξηγηθεί καλύτερα αυτό το σημείο αναφέρουμε τα εξής παραδείγματα: οι ψηφιακέσ δεξιότητες απαιτούνται για τη συμμετοχή σε ένα ευρωπαϊκό έργο όπου απαιτείται η εκμάθηση του τρόπου χρήσης του Bitrix ή κάποιου άλλου έργου του Google Drive. Για διαφορετικούς λόγους, απαιτείται, επίσης, η γρήγορη μετάβαση από το Facebook, Twitter, Messenger, LinkedIn κλπ. Χρειάζεται ακόμη να γνωρίζουν, οι ενήλικες, ότι υπάρχουν χρήσιμες εφαρμογές για τον έλεγχο των οικιακών συσκευών τους ή για παροχή βοήθειας στους ηλικιωμένους γονείς τους από απόσταση κλπ.Θα πρέπει να εξετάσουν ακόμη και να ενημερωθούν για την επιστήμη της πληροφορικής. Οι ενήλικες, δεν πρέπει να είναι μόνο αυτόνομοι, αλλά και κριτικοί χρήστες. Θα επιλέξουν το Skype για να επικοινωνήσουν, αλλά μπορεί την επόμενη εβδομάδα το Adobe Connect να είναι μια καλύτερη επιλογή, αν και χωρίς γενικές ψηφιακές ικανότητες, οι συγκεκριμένες ιδιότητες του προγράμματος έχουν περιορισμένη χρησιμότητα.\nΕν συντομία, οι ψηφιακές δεξιότητες είναι σαν τις γλωσσικές δεξιότητες. Τις μαθαίνουμε κυρίως με τη χρήση τους, απλά απορροφώντας τις και κυρίως χωρίς να έχουμε επίγνωση πώς τις αποκτούμε. Όμως, το σημαντικό είναι ότι δεν σταματάμε ποτέ να μαθαίνουμε.\nΤο επάγγελμα των εκπαιδευτών ενηλίκων έχει αλλάξει\nΠολλά επαγγέλματα εξαφανίζονται λόγω της ψηφιοποίησης των διαδικασιών παραγωγής και υπηρεσιών. Πολλά είναι τα επαγγέλματα και οι θέσεις εργασίας που αλλάζουν λόγω των διαδικασιών ψηφιοποίησης και ρομποτικοποίησης και, συμπεριλαμβανομένου του επαγγέλματος των εκπαιδευτών ενηλίκων. Από μεταδότες της γνώσης, πληροφοριοδότες κλπ., έχουν γίνει κατασκευαστές γνώσης, οι οποίοι συνειδητοποιούν τη νέα γνώση μαζί με τους μαθητές τους, εξαιρετικοί ερμηνευτές δύσκολων εννοιών, παρόχοι προσεκτικά επιλεγμένων παραδειγμάτων, αλλά και διδάσκοντες ψηφιακής μάθησης. Δεν πρέπει να το ξεχνάμε, ποτέ! Οι εκπαιδευτές ενηλίκων μετατρέπονται σε πηγή μάθησης, ίσως την πιο σημαντική πηγή, αλλά εξακολουθούν να υπάρχουν και άλλες. Έτσι μια μέρα σε αυτό το ρόλο θα μπορούσαν να αντικατασταθούν, αλλά δεν μπορούν να αντικατασταθούν από τα ρόλο της παροχής κίνητρων και δυναμικής μάθησης. Μιλώ από την εμπειρία. Οι εκπαιδευόμενοί μου διαβάζουν αυτό που διαβάζω και τι διαβάζουν οι συμμαθητές τους. Παρακολουθούν ταινίες που παρακολουθούν οι συνάδελφοί τους. Οι εκπαιδευόμενοί μου πηγαίνουν στο Διαδίκτυο και συμβουλεύονται ιστοσελίδες επειδή ένας από εμάς τους ενέπνευσε. Επειδή, αυτό που χρειάζονται πραγματικά σχέσεις που ενθαρρύνουν την απόκτηση γνώσεων και πληροφοριών!\nΠρέπει να γίνει ενσωμάτωση ψηφιακών εργαλείων και καθηκόντων στα προγράμματα και στο περιεχόμενο εκμάθησης\nΟι εκπαιδευτές ενηλίκων έχουν πολλές ευθύνες. Μια από αυτές είναι να υποστηρίξουν τις ψηφιακές δεξιότητες των εκπαιδευομένων και να τους παρακινήσουν να τις χρησιμοποιήσουν. Πρέπει να ενσωματώσουν ψηφιακά μαθησιακά καθήκοντα στα προγράμματά τους και στα μαθησιακά περιεχόμενα. Μας είπαν ότι η ικανότητα κωδικοποίησης είναι μια επιθυμητή ικανότητα στα σχολεία δευτεροβάθμιας εκπαίδευσης αλλά τα σχολεία και οι εκπαιδευτικοί δεν υποχρεούνται να ασχοληθούν με αυτό. Σε μαθητές μεγαλύτερης ηλικίας οι εκπαιδευόμενοι έχουν έξυπνα τηλέφωνα, αλλά χρησιμοποιούνται συστηματικά για τη διδασκαλία γλωσσών και άλλα θέματα; Αν οι διδάσκοντες δεν συμπεριλαμβάνουν ψηφιοποιημένα καθήκοντα στα μαθησιακά τους προγράμματα, πώς μπορούμε να περιμένουμε από τους ηλικιωμένους μαθητές να προχωρήσουν στην ψηφιακή μάθηση; Ένα πράγμα μπορεί να αναμένεται με βεβαιότητα: το ψηφιακό χάσμα μεταξύ των γενεών πρόκειται να αυξηθεί. Ο ψηφιακός αποκλεισμός θα συνεχίσει να αυξάνεται και συνεπώς η κοινωνική ανισότητα κλπ. Δεν το θέλουμε αυτό!\nΗ ιστορία της ψηφιακής μάθησης στο Σλοβενικό Πανεπιστήμιο Τρίτης Ηλικίας (U3A)\nΠερίπου τρεις δεκαετίες μας χωρίζουν από το πρώτο πρόγραμμα ηλεκτρονικής μάθησης στο Σλοβενικό Πανεπιστήμιο Τρίτης Ηλικίας. Το Πρόγραμμα Wordstar για τους αρχαρίους στα αγγλικά και τους υπολογιστές, για μαθητευόμενους μεγαλύτερης ηλικίας. Δημιουργήθηκε μια ταινία με ένα διάσημο μίμο για να δείξει τις λειτουργίες του υπολογιστή όπως Backspace, Delete, Χρήση βελών κλπ.\nΣήμερα, το Σλοβενικό U3A αντιμετωπίζει ολοένα και μεγαλύτερες ανάγκες των πιο ηλικιωμένων εκπαιδευόμενων τους να αποκτήσουν προηγμένες ψηφιακές δεξιότητες. Τα προγράμματά τους που είναι προσαρμοσμένα στις ανάγκες αυτές είναι δημοφιλή. Προγράμματα όπως η κωδικοποίηση για τους ηλικιωμένους στο πλαίσιο του έργου Erasmus + Silver Code, Ευρωπαϊκό Πιστοποιητικό για τη Διαγενεακή Εκμάθηση, ECIL, έχουν προτιμηθεί από τους μεγαλύτερους εκπαιδευόμενους. Πριν από χρόνια, η συμμετοχή τους στο πρόγραμμα ECIL Leonardo da Vinci EU οδήγησε στην ανάπτυξη μιας πλατφόρμας Moodle και του προγράμματος Let's Come, Let's be together, Let's stay together. Το ηλεκτρονικό εκπαιδευτικό τους πρόγραμμα για την ευρωπαϊκή ταυτότητα στο πλαίσιο του προγράμματος Promoting older education για τους ενηλίκους, το P3AE, έγινε ευπρόσδεκτο και, πιο πρόσφατα, το ψηφιακό διαδραστικό βιβλίο DeepIn για τον γραμματισμό (διαθέσιμο σε αυτόν τον σύνδεσμο)\nΗ Δρ Dušana Findeisen είναι εκπαιδευτικός αγγλικής και γαλλικής γλώσσας και λογοτεχνίας και συγγραφέας. Από μόνη της αλλά και από κοινού με τους συναδέλφους της, εισήγαγε ένα σημαντικό αριθμό θεωρητικών και πρακτικών καινοτομιών στον τομέα της εκπαίδευσης των ενηλίκων: κοινωνικοπολιτιστικό animation και εκπαίδευση για την τοπική ανάπτυξη, εκπαίδευση ενηλίκων, Σλοβενικό Πανεπιστήμιο τρίτης ηλικίας, Θερινή Σχολή για Εκπαιδευτές Ενηλίκων. Συνέβαλε στην ανάπτυξη κύκλων σπουδών στη Σλοβενία, συγχρηματοδότησε το περιοδικό Andragogic Perspectives και είναι στη συντακτική επιτροπή. Για πέντε χρόνια ήταν εμπειρογνώμονας Age Platform Europe στον τομέα της απασχόλησης και της εκπαίδευσης των ηλικιωμένων και εξωτερικός εμπειρογνώμονας της Ευρωπαϊκής Επιτροπής στον τομέα αυτό. Μέχρι στιγμής έχει συντονίσει και παραδώσει περίπου είκοσι πέντε διακρατικά έργα. Είναι σήμερα επικεφαλής του Ινστιτούτου Έρευνας και Ανάπτυξης της Εκπαίδευσης του Σλοβενικού Πανεπιστημίου Τρίτης Ηλικίας. Είναι αντιπρόεδρος της DANET, για Δίκτυα για την Ευρώπη. Έχει εκδώσει 5 μονογραφίες και αρκετές εκατοντάδες άρθρα. Περιοχές έρευνας: κοινοτική εκπαίδευση, εκπαίδευση ενηλίκων μεγαλύτερης ηλικίας, δυσλεξία στους ενήλικες, ποικιλομορφία στις επιχειρήσεις, αλλά και εξάντληση στην εργασία, ταυτότητα στην εργασία, μετανάστευση και μετανάστες, ολοκληρωμένη συμβουλευτική για ηλικιωμένους, κινηματογραφική εκπαίδευση στην εκπαίδευση ενηλίκων, κοινωνικά εκπαιδευμένη εκπαίδευση ηλικιωμένων εργαζομένων, ψηφιακή ένταξη έναντι ψηφιακού αποκλεισμού, λειτουργικός αναλφαβητισμός κλπ.


Το μέλλον της ζώνης Σένγκεν δοκιμάζει η ΕΕ, στο στόχαστρο η Ελλάδα - Alpha1News\nHome / Διεθνή / Κοινωνία / Το μέλλον της ζώνης Σένγκεν δοκιμάζει η ΕΕ, στο στόχαστρο η Ελλάδα\nΤο μέλλον της ζώνης Σένγκεν δοκιμάζει η ΕΕ, στο στόχαστρο η Ελλάδα\nΟι δηλώσεις της αυστριακής υπουργού Εσωτερικών Γιοχάνα Μικλ - Λάιτνερ αλλά και η επιστολή που απεύθυνε την περασμένη εβδομάδα προς τον Πρόεδρο της Κομισιόν Ζαν - Κλοντ Γιούνκερ ο Πρωθυπουργός της Σλοβενίας Μίρο Τσεράρ και με την οποία ζητά την αποστολή κοινών αστυνομικών δυνάμεων από χώρες της ΕΕ στα σύνορα της πρώην Γιουγκοσλαβικής Δημοκρατίας της Μακεδονίας (πΓΔΜ) με την Ελλάδα έχουν διαμορφώσει πολύ άσχημο μομέντουμ.\nΕκπρόσωπος της Ευρωπαϊκής Επιτροπής αρνήθηκε τη Δευτέρα ότι εξετάζονται σενάρια αποκλεισμού ή αποπομπής της Ελλάδος. Σε ανάλογο κλίμα ήταν οι δηλώσεις του έλληνα επιτρόπου με αρμοδιότητα τη μετανάστευση και την εσωτερική ασφάλεια Δημήτρη Αβραμόπουλου από το Άμστερνταμ, όπου και βρέθηκε για να συμμετάσχει στο άτυπο Συμβούλιο των υπουργών Εσωτερικών. «Τίποτα τέτοιο δεν έχει προταθεί ή συζητηθεί»τόνισε, προσθέτοντας ότι «είναι προφανές ότι τα κράτη που βρίσκονται στην πρώτη γραμμή πρέπει να εντείνουν τις προσπάθειές τους. Δεν θεωρώ όμως ότι η Ζώνη Σένγκεν βρίσκεται σε κίνδυνο» σημείωσε. Πάντως οι υπουργοί Εσωτερικών φέρονται να έθεσαν στο Συμβούλιο το ζήτημα της επέκτασης των εσωτερικών συνοριακών ελέγχων από έξι μήνες ως και σε δύο χρόνια, όπως έγραψε «Το Βήμα» ήδη από την Κυριακή.\nΗ εκπρόσωπος της Επιτροπής πρόσθεσε όμως ότι εξετάζονται επιλογές που προβλέπονται από τον Κώδικα Συνόρων του Σένγκεν. Σε αυτό το πλαίσιο, ο Ζαν - Κλοντ Γιούνκερ, απαντώντας στην επιστολή του κ. Τσεράρ, καλωσορίζει την πρότασή του για απόσπαση αστυνομικών δυνάμεων, καθώς και την παροχή εξοπλισμού, στις αρχές της πΓΔΜ. Επιπλέον, στην ίδια απαντητική του επιστολή (αποσπάσματα της οποίας έφεραν στο φως οι «Financial Times»), ο κ. Γιούνκερ αναφέρει ότι «τα κράτη - μέλη μπορούν να αρνηθούν την είσοδο στα εξωτερικά τους σύνορα σε υπηκόους τρίτων χωρών που δεν ικανοποιούν τα κριτήρια εισόδου, μεταξύ των οποίων και σε υπηκόους τρίτων χωρών που δεν έχουν καταθέσει αίτηση για άσυλο παρά το γεγονός ότι είχαν την ευκαιρία να το πράξουν».\nΣτη Γερμανία πάντως η κατάσταση είναι δύσκολη. Δημοσίως, το Βερολίνο απορρίπτει σενάρια αποπομπής της Ελλάδος από τη Ζώνη Σένγκεν, όπως φάνηκε και από την τελευταία δήλωση του υπουργού Εξωτερικών Φρανκ - Βάλτερ Σταϊνμάγερ μετά από τη συνάντησή του με τον έλληνα ομόλογό του Νίκο Κοτζιά, στην οποία χαρακτήρισε αυτή την επιλογή ως «ψευδολύση». Αυτή η γραμμή όμως δεν μοιάζει να είναι ενιαία.\nΕπιπλέον, στο εσωτερικό των Χριστιανοδημοκρατών (CDU) προωθούνται νέες ιδέες για τη διαχείριση του Προσφυγικού, ενόψει και των τριών περιφερειακών εκλογών που αναμένονται εντός του Μαρτίου. Σύμφωνα με τον γερμανικό Τύπο, η επικεφαλής του CDU στη Ρηνανία - Παλατινάτο Τζούλια Κλόκνερ φέρεται να έχει προτείνει το «Σχέδιο Α2», σε αντίθεση προς το «Σχέδιο Α» της Άνγκελα Μέρκελ. Η ιδέα της κυρίας Κλόκνερ, που φέρεται να είναι και δελφίνος της καγκελαρίου, περιλαμβάνει την κατασκευή προσφυγικών καταυλισμών στα γερμανικά σύνορα όπου οι πρόσφυγες θα καταγράφονται και θα περνούν από ιατρικό έλεγχο. Όπως σημειώνει η «Handelsblatt», το σχέδιο αυτό δεν απορρίπτεται από την κυρία Μέρκελ, η οποία το μόνο που ζήτησε είναι να μην υπάρχει αναφορά σε συνοριακούς ελέγχους.\nΗ Αθήνα, δια στόματος και του αναπληρωτή υπουργού Μεταναστευτικής ΠολιτικήςΓιάννη Μουζάλα, ζήτησε να δοθεί περισσότερη βοήθεια στην Τουρκία για να μειωθούν οι προσφυγικές ροές. Στη γειτονική χώρα βρέθηκε τη Δευτέρα αντιπροσωπεία της Κομισιόν αποτελούμενη από την ύπατη εκπρόσωπο για την εξωτερική πολιτική Φεντερίκα Μογκερίνι και τον Επίτροπο Γιοχάνες Χαν (Πολιτική Γειτονίας), που συναντήθηκαν με τον υπουργό Εξωτερικών Μεβλούτ Τσαβούσογλου και τον υπουργό Ευρωπαϊκών Υποθέσεων Βολκάν Μποζκίρ.\nΣτη δήλωση που εξέδωσε η Κομισιόν αναφέρεται ότι συζητήθηκε εκτενώς το άνοιγμα νέων ενταξιακών κεφαλαίων για τα οποία έχει ήδη ξεκινήσει προετοιμασία. Έτερο μεγάλο ζήτημα είναι η πρόοδος στην απελευθέρωση των θεωρήσεων για τούρκους πολίτες με την παράλληλη εφαρμογή της Συμφωνίας Επανεισδοχής ΕΕ - Τουρκίας. Συζητήθηκε επίσης η ανάγκη να σταματήσει η ροή των παρανόμων μεταναστών και η προώθηση των διαδικασιών για τη χορήγηση των 3 δις. ευρώ από την ΕΕ.\nΤο μέλλον της ζώνης Σένγκεν δοκιμάζει η ΕΕ, στο στόχαστρο η Ελλάδα Reviewed by Λινα Ευαγγελινου on 26.1.16 Rating: 5


ΔΙΑΒΑΖΟΝΤΑΣ: "Tρόμος", Vladimir Makanin\n"Tρόμος", Vladimir Makanin\nΟ Βλαντιμίρ Μακάνιν ανήκει σε εκείνη τη γενιά των Ρώσων δημιουργών που έζησαν τη Σοβιετική κυριαρχία τόσο στην ακμή όσο και την παρακμή της. Υποθέτω πως αν η χώρα σου έχει τόσο εντυπωσιακή παράδοση στη λογοτεχνία και ταυτόχρονα τόσο έντονη πρόσφατη πολιτική ιστορία, το να καταφέρεις να αναμετρηθείς με τους δαίμονες σου, λογοτεχνικούς και πολιτικούς μετρά για άθλος. Σε τούτο το μυθιστόρημα, που στην αρχή του φαντάζεται κανείς πως η πολιτική δεν έχει καμία θέση, ο Μακάνιν τα καταφέρνει καλά. Όχι τόσο καλά όσο στο «Αντεργκράουντ» που αγγίζει τα όρια του αριστουργήματος, πάντως μας δίνει ένα μυθιστόρημα που κανείς κλείνοντάς το δεν θα αναρωτηθεί γιατί το διάβασε. Αρκεί να καταφέρει να φτάσει ως το τέλος.\nΉρωας του βιβλίου είναι ένας γεράκος, ο Πιοτρ Πετρόβιτς, ένα λάγνο άνθρωπάκι που συνεχώς ονειρεύεται τις νεαρές κοπελιές που φιλοξενούνται στις γειτονικές ντάτσες. Ζει σε ένα μέρος που για τους άλλους θεωρείται εξοχικό και τις καλοκαιρινές νύχτες με φεγγάρι μπουκάρει στα ξένα σπίτια για να χαζέψει νεανικά γυναικεία κορμιά να κοιμούνται, να τις αγγίξει, να τις χαϊδέψει και γιατί όχι να τις πηδήξει. Για αυτό το τελευταίο διατηρούμε φυσικά τις αμφιβολίες μας, γιατί ο γεράκος είναι και αφηγητής και είναι δύσκολο να τον εμπιστευτείς.\nΟ Πιοτρ Πετρόβιτς με το βίτσιο του πηδήματος της νεανικής σάρκας μπαίνει σε ψυχιατρείο, έπειτα τον αναλαμβάνει εξωτερικός ψυχολόγος αλλά δε γιατρεύεται. Σε αντιδιαστολή ο νεαρός εγγονός του που μόλις γύρισε από τον πόλεμο δεν μπορεί να κοιμηθεί παρά σε λακκούβες στο χώμα που μοιάζουν με το χαράκωμα, και δεν του σηκώνεται με τίποτα.\nΤο βιβλίο κάνει μια μεγάλη κοιλιά περίπου στη μέση, νομίζεις πως πια τα έχεις ακούσει όλα για την μεγάλη ηλικία και τα κοριτσάκια, ώσπου μια νεαρή εικοσάχρονη ναρκομανής βουτά ένα αμάξι, χώνει και τον παππού μέσα και σε αναζήτηση της δόσης της βρίσκονται μαζί στον Λευκό Οίκο πάνω στη μέρα που τον ζώνουν τα τανκς το 1993, πάνω στην ανατροπή. Εκεί το ενδιαφέρον αναζωπυρώνεται και παραμένει καυτό ως το τέλος, αν και ο αφηγητής μας κάπου κάπου ξεσκεπάζεται ως προς τη φερεγγυότητά του. Παρ’ όλα αυτά καταλαβαίνει με διαύγεια τι είναι αυτό που συμβαίνει στην πατρίδα του.\n«Στον Λευκό Οίκο πυροβολούν παντού, χτυπολογούν τις (ιστορικές) ομοβροντίες τους, στους διαδρόμους χοροπηδάνε μισοσπασμένα τούβλα... Μπουμπουνητά… Βρέχει τζάμια από τα παράθυρα… Και σε μια γωνιά, σε μια μικρή γωνίτσα, βογκάει μια νεαρή γυναίκα, βασανίζεται από τον πόνο του στερητικού συνδρόμου.\nΜοιάζει λες κι εδώ βασανίζεται η νεαρή και όμορφη Ρωσία, προσπαθώντας να κατανικήσει μέσα της (στερητικό σύνδρομο!) τον αιώνιο εθισμό της στα ναρκωτικά. Στο ναρκωτικό της απολυταρχίας, εννοείται. Αμάν αυτό το στερητικό σύνδρομο. Αμάν και το σινεμά. Δίπλα στην κόρη βρίσκεται ένας γερούλιακας… Κι αυτός όμως κάποιο νόημα έχει…Ο γέρος είμαι εγώ, η προσωποποίηση της παλιάς Ρωσίας, που δεν εναντιώνεται στη νέα. Αλλά και να τη βοηθήσει δεν μπορεί- μόνο λίγο νεράκι από ένα ποτήρι της στάζει, μερικές σταγόνες ως αγίασμα από το γεροντικό, ξεραμένο χέρι. Ε; Τι πράγμα;»\nΟ συγγραφέας χειρίζεται με επιδεξιότητα θέματα που συνήθως δεν θίγονται, τον πόνο της τρίτης ηλικίας που βλέπει την ακμή της να έχει περάσει, που ντρέπεται για τη ζαρωμένη σάρκα της και ταυτόχρονα θέλει ακόμα να ζήσει. Την ακατανόητη αφροντισιά των νέων για αυτό που έχουν. Κι ακουμπά με αγάπη, ίσως καν χωρίς να παίρνει θέση, ένα θέμα βαθιά πολιτικό, το κάνει προσωπικό και συλλογικό μαζί. Γιατί εκείνη τη μέρα με τα τανκς, χωρίς κανείς να τους έχει συντονίσει, στο πεζοδρόμιο απέναντι από το Λευκό Οίκο βρέθηκαν ένα σωρό γέροι, χωρίς πανώ, συνθήματα, τίποτα. Απλά για να παρακολουθήσουν την Ιστορία. Ή ίσως από καθαρό Τρόμο.\n"Τρόμος", Βλαντιμίρ Μακάνιν, μετ.Αλεξάνδρα Ιωαννίδου, εκδ. Καστανιώτης, 2009, σελ. 432\nΑναρτηθηκε απο Κατερίνα Μαλακατέ στις 12:48 μ.μ.\nΕτικετες Μακάνιν Βλαντιμίρ\nRead for a Life 8/9/13, 2:07 μ.μ.\nΚαλησπέρα. Μόλις είδα τον τίτλο της ανάρτησης σου το ενδιαφέρον μου έγινε έντονο για να δω τη γνώμη σου μιας και έχω διαβάσει το βιβλίο εδώ και αρκετό καιρό. Είχα σκεφτεί να γράψω κάποια σχόλια όταν παρατήρησα σε άλλο ποστ ότι το απέκτησες αλλά δεν ήθελα να σε προϊδεάσω. Για μένα ήταν ελαφρώς απογοητευτικό. Πλην της διαφοράς ανάμεσα στην παλιότερη και στην νέα γενιά της σύγχρονης Ρωσίας δυστυχώς δεν βρήκα τίποτα το αξιόλογο να μου προσφέρει. Μου φάνηκε πολλαπλά επαναλαμβανόμενο ως και χαζό σε κάποια σημεία, ενώ η πλοκή και η κατάληξη της ιστορίας ήταν, για μένα, το λιγότερο υπερβολική.\nΥΓ Πρέπει όμως να ομολογήσω κάτι. Το Άντεγρκράουντ ήθελα να διαβάσω εξαρχής, αυτό μου είχε κινήσει το ενδιαφέρον να γνωρίσω τον Μακάνιν, είχα δει και τα πάρα πολύ καλά σχόλια τα δικά σου και του ΝΟ14ΜΕ που με ενθάρρυναν. Επειδή ήταν αλμυρό στην τιμή του όμως τσίμπησα τον Τρόμο που ήταν και σε προσφορά.. Τα κάνουμε αυτά τα λάθη καμιά φορά, επιρρεπείς άνθρωποι ήμαστε :) Πάντως εξακολουθώ να θέλω να διαβάσω Μακάνιν παρά την κρυάδα που πήρα από αυτό.\nΚατερίνα Μαλακατέ 8/9/13, 5:57 μ.μ.\nΑυτό το θέμα με τις προσφορές πρέπει να μας απασχολήσει πιο διεξοδικά. Πόσα αριστουργήματα αλλά και πόσες πατάτες δεν διαβάσαμε τον τελευταίο καιρό λόγω προσφοράς...\nΚι εγώ βαρέθηκα γύρω στη μέση, αλλά το τρελό τέλος το ευχαριστήθηκα. Με αποζημίωσε για την υπομονή μου.\nΑνώνυμος 8/9/13, 7:03 μ.μ.\nΤο θέμα "Προσφορές" έχει αξία, όταν έχεις λίστα για να τη συμβουλευτείς και όχι επειδή είναι σε προσφορά ένα βιβλίο. Αυτό το λάθος το έκανα κι εγώ, όταν βρέθηκα απροετοίμαστη στην Άγρα, η οποία, σημειωτέον, δεν κάνει προσφορές στα βιβλία που με ενδιαφέρουν. Νομίζω ότι δεν είναι τυχαίο που σχεδόν όλα όσα πήρα τότε, δεν τα έχω ακόμα διαβάσει. Απλά, δεν ήταν αυτά που ήθελα, αλλά η απληστία μου με έκανε να τα αγοράσω χωρίς λόγο.\nΜέτρον άριστον, λοιπόν. Και προσφορές με ...προεπιλογή!\nΔεν είναι δυνατόν να καταπίνουμε αμάσητο ό,τι μας προσφέρεται. Απαράδεκτο.\nΚατερίνα Μαλακατέ 9/9/13, 9:16 π.μ.\nΕγώ την πατάω με άλλο τρόπο, απλά "ανταλλάσσω" βιβλία. Έχω ας πούμε ένα βιβλίο στη λίστα από κάποιον συγγραφέα. Βλέπω πως το τάδε του βιβλίο είναι σε προσφορά και τελικά παίρνω αυτό, αντί το βιβλίο που ήταν στο αρχικό σχέδιο. Με φοβήθηκα στην Άγρα, πήρα πολύ λίγα πράγματα και παραδόξως για παζάρι, τα διάβασα όλα.\nΑνώνυμος 9/9/13, 4:06 μ.μ.\nεγώ πάντως νομίζω ότι μόνο κερδισμένος μπορείς να βγεις από τις προσφορές αρκεί να τηρείς το γνωστό ρητό που λέει ο/η κ.κ.\nπροσωπικά αγοράζω βιβλία αγαπημένων μου συγγραφέων ή συγγραφέων που έχω ακούσει ότι αξίζουν (πολλά από αυτά τα οφείλω στο συγκεκριμένο μπλογκ) και η αλήθεια είναι πως ούτε μία φορά δεν διάβασα κάτι που πραγματικά να το μετάνιωσα. άσε που χωρίς τις προσφορές των τελευταίων ετών θα μου ήταν πολύ δύσκολο να γνωρίσω τόσους συγγραφείς.\nΚατερίνα Μαλακατέ 10/9/13, 10:24 π.μ.\nΣυμφωνούμε, μη φτάσουμε να ελεεινολογούμε μια κατάσταση που αναγνωστικά μας βοήθησε πολύ, αυτό θα ήταν το άλλο άκρο, αχαριστία. Οι προσφορές αυτό τον χρόνο με βοήθησαν να αγοράσω και να διαβάσω τα διπλάσια βιβλία από ο,τι κανονικά θα διάβαζα και μάλιστα αξιόλογων συγγραφέων. Και μερικούς φυσικά κι εγώ αναγκάστηκα να τους ψάξω για να διαλέξω.\nΚατερίνα Τοράκη 10/9/13, 4:57 μ.μ.\nΟ Μακάνιν είναι ένας καταπληκτικός, φιλοσοφημένος άνθρωπος, μια φιγούρα θάλεγες ντοστογιεφσκική, χαίρομαι που χαρακτηρίζεις αριστούργημα το Αντεργκράουντ, έτσι το είδα κι εγώ, Ο λόγος του κλασικός ρωσικός, εικόνες και αλήθειες που πονάνε, μα που είναι αληθινές! Αξίζει να τον γνωρίσει κανείς από πιο κοντά και μέσα από τη συζήτηση με τον Ανταίο Χρυσοστομίδη και τη Μικέλα Χαρτουλάρη για την εκπομπή οι Κεραίες της εποχής μας. Και τέλος πάντων, αν και έχω τοποθετηθεί αλλού για την τιμή των βιβλίων, εδώ πραγματικά το προσπερνώ. Το πρόβλημα πάντως είναι ότι δεν αγοράζουν και οι βιβλιοθήκες νέα βιβλία (καθόλου ή σχεδόν καθόλου).\nΚατερίνα Μαλακατέ 10/9/13, 8:48 μ.μ.\nΔεν είχα δει τη συζήτηση με τον Χρυσοστομίδη και μάλλον εγώ έχασα. Αλήθεια, ανέβηκε μήπως ξανά το αρχείο της ΕΡΤ;\nΑυτό με τις βιβλιοθήκες είναι ειλικρινά πονεμένο θέμα.\n"Στον τόπο", Δημήτρης Νόλλας\nΠερνώντας από τις εκδόσεις Πόλις\n"Η Γραμμή σκιάς", Joseph Conrad\n"Αμβρόσιος Μπηρς: Συγκεράζοντας την συγγραφική μακ...\n"Ο άνθρωπος στο ψηλό κάστρο", Philip K. Dick\n"Η οικογένεια του Πασκουάλ Ντουάρτε", Camilo José ...\n«Χαμένο παιδί», Ian McEwan\nΟ δημιουργός και το έργο του. Δυο ξεχωριστές οντότ...\n"Οι Αριθμοί και άλλες ιστορίες", Victor Pelevin\nO 4ος ΔΙΑΓΩΝΙΣΜΟΣ ΔΙΗΓΗΜΑΤΟΣ «ΛόγωΤέχνης 2013»\n"The Brooklyn Follies", Paul Auster\nΜα τέλος πάντων που ανήκομεν;\n"Dolce agonia", Nancy Huston\n"Λογοτεχνία βραδείας καύσεως" του Μαραμπού


Διασώστης - Πλήρωμα Ασθενοφόρου: Φεβρουαρίου 2014\nΑναρτήθηκε από Κυριάκος Σιδηρόπουλος στις 1:02 μ.μ. 2 σχόλια:\nΣυζητούσε ο Αντιπρόεδρος του ΕΚΑΒ σε τηλεοπτικό πάνελ και από κάτω στη λεζάντα, οι ηλίθιοι του καναλιού τον παρουσίαζαν ως Πρόεδρο, με αποτέλεσμα να παρέμβει ο "πραγματικός" Πρόεδρος και να ζητήσει διόρθωση.\nΑυτό ενόχλησε τους "αστέρες" της δημοσιογραφίας και βρήκαν ευκαιρία να λαϊκίσουν σε γνωστά σκουπιδομπλόγκ:\nΣχόλιο έκανε και ο Αυτιάς, άλλη φίρμα αυτός, με εκπομπή μεγάλης ακροαματικότητας μεταξύ υπερηλίκων με Αλτσχάιμερ, στους οποίους το Κράτος επιτρέπει να ψηφίζουν, οπότε αναγκαστικά τον τρώμε στη μάπα.\nΔεν γνωρίζουν όλοι αυτοί, ή αν γνωρίζουν δεν κατανοούν, ότι ο Πρόεδρος του ΕΚΑΒ προέρχεται από το Στράτευμα, έναν από τους ελάχιστους Οργανισμούς της Χώρας, όπου η τιμή, η αξιοπρέπεια και η τάξη, είναι αξίες ακόμη ισχυρές. Αξίες που οι δημοσιογράφοι (πλην ελαχίστων) έχουν ξεχάσει τι σημαίνουν.\nΤι θέλει δηλαδή ο Αυτιάς; Επειδή έγινε σεισμός στην Κεφαλλονιά να τα κάνουμε όλα ίσωμα; Να κάνω δηλώσεις εγώ σε κανάλι και από κάτω να γράφει "Προϊστάμενος Οικονομικού"; Να ανασύρουν τις δηλώσεις (όπως κάνουν) 10 χρόνια μετά και να μην ξέρουμε ποιος είπε τι;\nΉ μήπως γνωρίζει τι έχει κάνει το ΕΚΑΒ και πόσο έχει ασχοληθεί με την Κεφαλλονιά; Η μήπως έχει πληροφορίες ότι ο Πρόεδρος δεν δουλεύει; Αλλά όταν τους διάφορους Οργανισμούς του Δημοσίου διοικούσαν τα λαμόγια, με τα πόδια πάνω στο γραφείο και από κάτω να πηγαινοέρχονται οι βαλίτσες με τις μίζες, όχι μόνο δεν μιλούσαν οι δημοσιογράφοι, αλλά τους είχαν μουλιάσει από το γλύψιμο.\nΠροσωπικά δεν με νοιάζει αν ο Πρόεδρος του ΕΚΑΒ λέγεται Παπαγιαννίδης, ή αν είναι δεξιός, ή αριστερός. Έχω συνεργαστεί (για το ΕΚΑΒ) με όλους και τα έχω σπάσει με τους περισσότερους. Με θλίβει το γεγονός ότι σε προηγούμενες εποχές, που αυτός ο Λαός είχε μόρφωση και ήθος και ήξερε να σέβεται, κανένας δεν θα τολμούσε (χάριν ακροαματικότητος) να προσβάλει τον Πρόεδρο ενός Οργανισμού και μάλιστα αυτού του Οργανισμού.\nΑναρτήθηκε από Κυριάκος Σιδηρόπουλος στις 8:09 μ.μ. 3 σχόλια:\nΕτικέτες δημοσιογράφοι, ΕΚΑΒ, Πρόεδρος


Φώτα κήπου είναι πολύ όμορφο - ειδήσεις - Jiangsu Zhongyuan κυκλοφορία εξοπλισμού Co., Ltd\nJiangsu Zhongyuan κυκλοφορία εξοπλισμού Co., Ltd | Updated: Jun 20, 2017\nΓια τη διάταξη των εγκαταστάσεων τοπίων στον κήπο, θα πρέπει να είναι ειδικά σχεδιασμένο για εξειδικευμένο προσωπικό, είτε στον δημόσιο κήπο ή οικογενειακό μικρό ιδιωτικό κήπο, μοναδικά φώτα κήπου είναι ένα σημαντικό μέρος, και πώς να αγοράσει τα φώτα κήπου; Αν και υπάρχουν μια σειρά από φώτα κήπου στην αγορά, αλλά η γνώση του τα φώτα κήπου θα πρέπει να είναι κάπως κατανόηση, ειδικά για τις ανάγκες της οικογένειας.\nΑπό την άποψη της αγοράς, μια ποικιλία κήπο φώτα πολύ πολύ όμορφη, αλλά κατά τη στιγμή της αγοράς να χωρέσουν διάταξης δικό τους κήπο, από το στυλ μέχρι να επιλέξουν το δικό τους κήπο θα φαίνονται πιο όμορφα, δεδομένου ότι είναι μια διακόσμηση για να διακοσμηθούν με θέση για να είναι καλό. Φυσικά, για τον δημόσιο κήπο, Κήπος φως, εκεί θα είναι περισσότερο από επαγγελματίες στη διάταξη, η επιλογή του φώτα κήπου θα λάβει επίσης υπόψη τα οικονομικά οφέλη.\nΠρώτα απ ' όλα, σχετικά με το ζήτημα των υλικών, φώτα κήπου εκτός από λαμβάνοντας υπόψη το όμορφο πρόβλημα, το ίδιο σημαντικό υπάρχουν ζητήματα ασφαλείας, έκρηξη-απόδειξη διαρροών είναι τα μέτρα ασφαλείας της κύριας. Παρόλο που μερικοί είναι κατασκευασμένα από ανοξείδωτο χάλυβα, αλλά επειδή την αγορά πλαστά από ανοξείδωτο χάλυβα αγορά κάποια σύγχυση, έτσι δεν ξέρω αν να αγοράσει τα φώτα κήπου είναι αληθείς ή ψευδείς. Φως στον κήπο, εάν το υλικό δεν μπορεί να εγγυηθεί, δεν αναφέρουν την ασφάλεια του προβλήματος. Έτσι ώστε να πρέπει να εντοπίσουμε προσεκτικά την αγορά, Κήπος φως δεν αγοράζουν το ψεύτικο προσομοίωσης.\nΥπάρχει επίσης στο θέμα των LED φώτα, εάν το υλικό δεν μπορεί να χρησιμοποιηθεί στο χρόνο για να θερμότητα, με τη διάρκεια ζωής της λάμπας LED θα μειωθεί, έτσι ώστε η επιλογή να εξετάσει τις πτυχές ή Tingduo. Εδώ συγκεκριμένα αναφέρουμε γιατί επιλέγουν να Yinghui φωτισμός φώτα κήπου; Φωτισμός Hui Ying είναι ένα σημαντικό εξαγωγικό προσανατολισμό, κυρίως ασχολούνται με μια ποικιλία του φωτισμού παραγωγής και πωλήσεων της εταιρείας, έχει επίσης αποδειχθεί για πολύ καιρό, αλλά επίσης λόγω της μακροχρόνιας εξαγωγής και έχουν μια πολύ καλή ποιότητα, έτσι ώστε αν η οικογένεια χρειάζεται ο κήπος Φω ' τα ή δημόσιες εγκαταστάσεις απαιτούνται να βρείτε αξιόπιστη ποιότητα προϊόντων εδώ. Επειδή Yinghui φωτισμός χρησιμοποιείται για το σχεδιασμό του σώματος λαμπτήρων χαλκού, έτσι ώστε η θερμοκρασία της ταχείας κατανομής του φωτός, θα επεκτείνει τη ζωή της πηγής φωτός οδηγήσεων.\nΚήπο φώτων για τη διαδικασία, η υποτίμηση του χαλκού λάμπα τεχνολογίας και εξαγωγών των διαφόρων χωρών μετά πολλών αστέρων από το αγαπημένο, Κήπος φως, όχι μόνο στο σχήμα είναι πολύ μυθιστόρημα, το κλειδί είναι πολύ ασφαλή. Φυσικά, υπάρχουν οικογενειακές επιλογές, κάθε οικογένεια επιλεγμένα φώτα κήπου είναι η ανάγκη για τη μόδα, κομψό, έχει σταδιακά σε θέση να ανταποκρίνονται στις ανάγκες αυτών από ανοξείδωτο χάλυβα ή αλουμίνιο. Φυσικά, όταν επιλέγετε τα φώτα κήπου πρέπει να εξεταστεί είναι η ποιότητα του φωτός και τα φώτα LED.\nΕν ολίγοις, η επιλογή του φώτα κήπου είναι όχι μόνο να επιλέξετε ένα όμορφο και μοναδικό σχεδιασμό, και χαλκό ως πρώτες ύλες που παράγονται από τα φώτα κήπου πιο κομψό και ευγενής, Κήπος φως, ειδικά για την οικογένεια στον ιδιωτικό κήπο. Ειδικά όπως Yinghui φωτισμού αυτών των εξαγωγών σε διάφορες χώρες των λαμπτήρων είναι πιο δημοφιλής.\nΈνα ζευγάρι: Προβολέας είναι μία από τις πηγές φωτισμού στο στούντιο\nΕπόμενη: Ανάπτυξη της ηλιακά φώτα κήπου, τα τελευταία χρόνια;


Samsung Galaxy S22: MEGA διαρροή - εικόνες, προδιαγραφές, τιμές\nΗ Samsung θα αποκαλύψει τη σειρά Galaxy S22 και τη σειρά Galaxy Tab S8 στις 9 Φεβρουαρίου και πρωταγωνιστές της έκθεσης θα είναι τα Galaxy S22, Galaxy S22+ και Galaxy S22 Ultra. Το τρίο έχει γίνει αντικείμενο πολλών διαρροών και έχουμε ήδη μια αρκετά καλή ιδέα για το τι να περιμένουμε. Αλλά αυτή η τελευταία διαρροή είναι η μεγαλύτερη από όλες, παρέχοντας λεπτομερή φύλλα προδιαγραφών και εικόνες υψηλής ποιότητας.\nΤο Galaxy S22 θα διαθέτει Dynamic AMOLED 2X 6,1 ιντσών οθόνη, ανάλυσης 2340×1080 px, με μεταβλητό ρυθμό ανανέωσης έως 120Hz, μέγιστη φωτεινότητα 1500 nits και προστασία Gorilla Glass Victus. Το τηλέφωνο, θα βασίζεται σε ένα τσιπ Exynos 2200 4nm (τουλάχιστον στην Ευρώπη) με οκταπύρηνο επεξεργαστή, 8 GB μνήμης RAM και γραφικά AMD RDNA 2. Θα υπάρχει Wi-Fi 6, Bluetooth 5.2 και 5G. Η ρύθμιση της κάμερας του Galaxy S22 θα περιλαμβάνει έναν κύριο αισθητήρα 50MP (f/1.8, OIS, 1/1.56″, 1.0 μm) πίσω από τον ευρυγώνιο φακό 23 mm, μονάδα 12MP (f/2.2, 1/2.55″, 1.44 μm) 13 mm. και τηλεφακό 10MP (f/2.4, OIS, 1/3.94″, 1.0 μm) 69 mm 3x. Στο μπροστινό μέρος θα έχουμε μια selfie κάμερα 10MP (f/2.2, 1/3.24″, 1.22 μm) 25 mm. Το Galaxy S22 θα έχει μπαταρία 3.700 mAh με ενσύρματη και ασύρματη φόρτιση ανεπιβεβαίωτων ακόμη ταχυτήτων. Το μικρότερο τηλέφωνο της σειράς S22 θα έχει διαστάσεις 146,0×70,6×7,6mm και θα ζυγίζει 167g. Οι τιμές θα είναι 849€ για τα μοντέλα 8/128GB και 899€ για τα μοντέλα 8/256GB.\nΤο Galaxy S22+ διατηρεί τη γενική φόρμουλα, αλλά προσθέτει μεγαλύτερη οθόνη και μεγαλύτερη μπαταρία. Διαθέτει Dynamic AMOLED 2X 6,6 ιντσών οθόνη, ανάλυσης 2340×1080 px, μεταβλητού ρυθμού ανανέωσης έως 120Hz, υψηλότερη φωτεινότητα 1750 nits και προστασία Gorilla Glass Victus. Η χωρητικότητα της μπαταρίας θα είναι 4.500 mAh. Οι κάμερες και η διαμόρφωση του chipset είναι ίδια με του Galaxy S22. Το Galaxy S22+ ζυγίζει 195 γραμμάρια και έχει διαστάσεις 157,4 x 75,8 x 7,64 χιλιοστά. Το Galaxy S22+ θα κοστίζει 1.049 € για την έκδοση 8/128 GB και 1.099 € για το μοντέλο 8/256 GB.\nΤέλος, ερχόμαστε στο Galaxy S22 Ultra. Θα έχει Dynamic AMOLED 2X 6,8 ιντσών οθόνη, ανάλυσης 3080×1440 px, πιο εξελιγμένο μεταβλητό ρυθμό ανανέωσης 1-120 Hz, μέγιστη φωτεινότητα 1750 nits και προστασία Gorilla Glass Victus. Από πλευράς υλικού, το Galaxy S22 Ultra θα ταιριάζει με το S21 Ultra, αλλά λέγεται ότι έχει βελτιώσει δραματικά τα πράγματα στην επεξεργασία. Υπάρχει μια κύρια κάμερα 108MP f/1.8 με OIS, μια κάμερα 12MP (f/2.2, 1/2.55″, 1.4 μm, AF) 13 mm υπερευρυγώνια και δύο τηλεφωτογραφικές κάμερες 10MP: μια 69 mm 3x (f/2.4, 1/3.52″ 1,12 μm, OIS) και περισκόπιο 230 mm 10x (f/4,9, 1/3,52″, 1,12 μm, OIS). Η selfie κάμερα θα έχει αισθητήρα 40MP (1/2,8″, 0,7μm, AF) και φακό 25mm f2.2. Το Galaxy S22 Ultra θα έχει μπαταρία 5.000 mAh, καθώς και ενσωματωμένο στυλό S, που ωθεί το βάρος στα 227 γραμμάρια. Το Ultra έχει διαστάσεις 163,3×77,9×8,9mm. Οι τιμές είναι 1.249 € για το βασικό μοντέλο 8/128 GB, 1.349 € για τη μεσαίο 12/256 GB και 1.449 € για το μοντέλο με τη μέγιστη απόδοση 12/512 GB.\nΗ σειρά Galaxy S22 θα κυκλοφορήσει στην Ευρώπη από τις 25 Φεβρουαρίου.\nTags: Galaxy S22Galaxy S22 plusGalaxy S22 ultraGalaxy S22 Ultra γραφίδαGalaxy S22 Ultra ελλάδαGalaxy S22 Ultra κάμεραGalaxy S22 Ultra μπαταρίαGalaxy S22 Ultra οθόνηGalaxy S22 Ultra τιμήGalaxy S22 Ultra χαρακτηριστικαGalaxy S22 ΕλλάδαGalaxy S22 κάμεραGalaxy S22 συσκευέςGalaxy S22 τιμήGalaxy S22+ ανακοίνωσηGalaxy S22+ επεξεργαστήςGalaxy S22+ μπαταρίαGalaxy S22+ οθόνηGalaxy S22+ χαρακτηριστικάSamsung Galaxy S22samsung galaxy s22 plusSamsung Galaxy S22 Prosamsung galaxy s22 ultra\nNext post Huawei Watch GT Runner: κυκλοφορεί παγκοσμίως με τιμή 299€\nPrevious post Huawei P50 Pro και P50 Pocket: ξεκίνησε η παγκόσμια κυκλοφορία